url: =Tophet leh Tanglai Biakna - Zomi Adventist Innkuan\nA Kammal Gencianna\nTophet (topheth zong kici) akici pen tanglai in Phoenicia le a nunglam ciangin Carthage mun a te in khuapi pua ah biakpiankna a neih uh ciangin misi luang, a diak in naupangte a haltumna mun siangtho ahi hi. Tophet pen Phoenicia le amau gamkekna pana a ngah uh Mediteranean sung a mun thupi in a kiciamteh hi a, Phonenicia sumbawlte in a zuak uh ahi misi halna vui a puakna uh leibelte a zuakna tawh kisai thieh huai thu pawlkhat oom hi.\nPhoenicia mun abiakpiak dan pen mihing kigawhna, a diak in naupangte kizang hi ci in tanglai thu ah gen hi. Tua biakpiakna a kizang ding pen mei tawh kihal hi ci in kithei a, a hi zong koici bangin kibawl cih a gencianna kimu lo hi. Tanglai tangthupu ahi Clitarch le Diodorus te in a genna ah, sumngo tawh a kibawl a khut (ban) a zal Baal (ahk El) milim te maiah tapkual khat kibawl a, tua tungah a kithoih ding mihing pen meihalna a kibawl ma in kikoih hi. Tua a thuakding pen in a nui hiuhiau muktuam kithuah sak hi, a hangin a biak uh pasian in a luangkhia khitui te amuhloh nading ahi hi. Tua a kihal misi vu-te pen vut koihna leibel sungah kikoih a, tua leibel te pen Tophet a kici zuakpi tawh a ki-um khan (misi koihna hankhuk) sungah kikoih hi.\nTophets te pen khuapi pua, leilu lam ahk saklam ah kikoih hi. Carthage a Tophet ah meihal biakpikna bawl nading shrine (mun siangtho) khat om hi. Biakpiakna a bawl khit uh ciangin vutvui pen la in vu koihna leibel sungah kikoih hi. Tua sivui koihna leibel te a ciaptehna in a tungah suang koikoih a, Tophet sungah koih hi, khat veivei teh a zawl pinpen han sungah kikoih hi. BC kum zalom 6na pawl a kipanin, mualsuang (misi khat ading a kibawl) te pen Baal ahk Tanit tungah ki-ap a, suang tungah kikoih nawnlo in, vut koihna leibel tungah kikoih hi. Mualsuang tampi takte ah lai kigelha a, mihing sisan tawh biakpikana kipiakna ahk tuu tangin naupang kizang hi cih kigelh hi. Hih misi vut koihna leibel te pen thambel le leibel dangte sungah koih in Corinth le Egypt dong ah kipuka sawn kawikawi hi cih Phoenicia sumzonna tungtawn in ciaptehna kimu hi.\nLei Maitang(Geography) ah Tophet a Kizelhna\nPhoenicia te in Tophet nei hi cih leisung tawhkikna (archaeological evidence) ah a kimuh loh hangin, Mediterranean dong gamkeek in om uh cih thehi ih hih manin Phoenicia te ngeina te in Tyre, Sidon, le Byblos ah kizel cih kitel hi. Phoenicia tawh a kinai pen Tophet in Syria tuipi nawl Tell Sukas ah, BC kum zalom 12na le 13na pawl in om hi. Gamkekna tawh kisai in, Motya (Sicily tuipi nawl) ah tophet pen BC kum zalom 7na pawl in zat kipan hi. Tua lo Sulcis, Bithia, Tharros, le Sardina tuikulh ahi Nora te ah zong Tophet om hi. A thupi pen tophet in Carthage ah om a, ‘precinct of Tanit’ (Tanit pasian ie gam) kici a, khanglam khuapi Salammbo ah om hi. BC kum zalom 8na in zat kipan a, Punic Gal lai a Carthage a kisiat dong kizomto suak hi. A zaipenna mun in square meters 6,000 pha a, dawl 9 pha in a tuaksuk diudeu in om hi.\nNaupang tawh Biakpiakna\nNitumna gam lama tanglai thu a gelh pawlkhat in, suahlam gamte ngeina tawh tawm kibang hi ci a, naupang hal biakna ciamteh in Phoenicia te in sisan-dangtaakte in gamlapi dongah minthang hi. Roman laigelhte in, gallel Carthage-te pen minam khangto nailote hi a, Phoenicia-te upna ngeina neite a zawhna uh pen zumhuai galte a zo hilel napi Rome minthanna le vangliatna bangin uang gen uh hi. Laisiangtho in zong Baal pasian pen sisan tawh biakna (molk) (II Kings 23:10, Exodus 22:29-30 le Jeremiah 7:30-31) pen Phoenicia te pat ahi a khiatna lian, kithahna mun cih min nei Ben Hinnom zangkuam Jerusalem khua gei-ah om hi cih gen hi. Phoenicia te in tua banga hiamgamp takin naupangte that in biakpikana a bawl uh pen phattak cing hiam cih tu hun laisiamte in khensat ding hi. Naupang tawh biakpiakna zong Laisiangtho sungah na kiciamteh hi. “Jeremiah 32:35 ZIV ah, “Amaute in Ben Hinnom Kuam ah a tanu a tapate a uh tawh Molech a biak nadingun Baal ading munsang a bawl uh hangin,….” Ci ahih manin hih Tophet tawh a kizom naupang biakna pen Israel te hun in na om lua mahmah hi cih kitel hi.\nAmasa penin, mihing tawh biakpiakna pen tanglai in na om hi cih laisiamte in mu uh hi. Laisiangtho sungah Abraham in a tampa Isaac tawh biakpiakna piaksawm (Genesis 22:1-2) cih kimu a, Ugarit laigelhte sungah haksat ahmah hunin naupang tawh biakpiakna om hi cih Homer’ gelh Iliad sungah Kumpi Agamemnon pen a tanu Iphigenia tawh biakpiakna pia dingin kisawl hi. Tua bangin bawlleh Greek tembawpi te in Troy ah va kuan in Helen la kik zo ding uh hi.\nAnihna ah, Phoenicia te mihing biakpiakna pen telhak mahmah a, ahi zongin hunman takina kibawl hilo kha ding hi; a hangin tua bang kua minam mahin thuakzo lo ding hi, milip bei mang ding hi. Lai ciaptehna a om khempeuh ah haksat mahmah hun, gal kidon hun, pul natna a om hun le minam bup gambup in kamsiatna lianpi a tuah hun cinga kibawl ci hi. Phonicia-te tangthu sung mahmah a, El (pasian) in a gam a kisiatcip loh nadingin a tapa Ieud biakpiakna in zang hi ci hi. A dang khat ah, Diodorus in Carthage galkap mangpa Hamilcar in BC kum zalom 5na lai in Agrigento te umcih lai in naupang tawh biakna bawl ci hi.\nAthumna, le a thupi pen ah, tanglai in naupang biakpiakna om cih pen ih up ding hi phot hi. Leisung tawhkikna panin Tophet ah misi vui kikoihna mun tampi om a, Carthage bekbek ah zong 20,000 val om hi. Pawlkhatte bang a kang lo (burnt remain) in om a, hite in naupang pen biakpiakna in kizang takpi lo hi kha in the cih hong lak hi.\nTophet’s steles by carinemahy (Copyright)\nLaisiangtho le Tophet\nTophet cih laimal pen Laisiangtho sung mun tampi ah kimu thei hi. Tua te lakah Isaiah 30:33 ZIV ah, “Tophet a kibawl phat zawh sawt ta hi; tua in kumpipa adingin a baihsa a om ahi hi. Tua meikhukpi a thuk le a zai a kibawl hi a, mei le sing a kicingtakin kikoihkhol hi; luiluang tawh a kibang kaat kuanglai Topa husan a kitawhkuang ding hi.” Tedim Lasiiangtho ah bel, “Assiria kumpipa a kihal nading mmei phualpi mun,…” ci in na gelh hi. Kammal khiatna takpen sihna mun, china hilehh kilawm hi.\nJeremiah 7:32 ZIV ah, “Tua ahi ciangin TOPA in cikhia hi: Na kidawm un, Topheth ah misi vui nading mun a om nawn loh dongin amaute in vui ding uh ahi manin mite in tua mun Topheth ahikeh Ben Hinnom Kuam ci nawn loin, Kigawhna Kuam a cih hun hong tung ding hi.\nAubet, M.E. The Phoenicians and the West.Cambridge University Press, 2001.\nMoscati, S. The World of the Phoenicians Paperback.Weidenfeld & Nicolson History, 2016.\nRawlinson, G. History of Phoenicia.CreateSpace Independent Publishing Platform, 2014.\nHoly Bible, King James Version. Zondervan, 2010.\nPrev post ZSL 1: EDEN HUAN SUNGA PILNA\nNext post SC 10: Pasian Theihtelna


timestamp: atn

url: =A Taksuah Zo Gam Zo Lei Itna Agelh: Awn Za Pau - Laibu Saal\nHome > Thuluui/Articles > A Taksuah Zo Gam Zo Lei Itna Agelh: Awn Za Pau\nA Taksuah Zo Gam Zo Lei Itna Agelh: Awn Za Pau\nA Taksuah Zo Gam Zo Lei Itna\nZo gam Zo lei itna ih cih ciangin ih mipih ih sapih Zomite itna mah ahihi. Zomi kuateng inh it ci’n hong kidong leh it mahmah ing a ci tek vive mah ih hi kim tek ding hi. Ih lamkiatna leh ih neu lim aa ih nu ih pate tawh ih khan khiatna mun ahih manin it loh in zong a pha-mawh thu ahihi. Na nu pen bangzahta in meel sia hi ta leh leitungah na it penpen na nu mah hi pen ding hi. Tua mah bangin Zogam zong Kawlgam ah a zawng penpen mun leh mihing tenna ding naleng aa kilawm lo hi ta se leh mundang gam leh lei sangin ki-it zaw teitei hi.\nIh Zogam in a khangto gamte ah a omsa gamsa vasa ngasate leh singkung lopate kepcing nadingin a koih uh ‘National Park’ a cih ziauziau bek ding aa kilawm mun ahihi. Mihingte tentul na taktak ding aa, a uthuai hetlo mun leh gam ahihi. Ahi zongin gam hoih lo gam zawng a hih nateng mah in ki-it sansan hi. Hehpi huai kisa semsem in kipuah nuam semsem hi. Tua pen gam leh lei it taktakte dinhmun maan taktak ahihi.\nCiimnuai Zomite teenna Tedim, Tonzang, Cikha gam sung teng ih et ciangin gam leh lei it aa, a gam a lei a khua atui it in a puah tangtang khuate pen kei mimal theihna ciangciang ah, Tuithang, Laaitui, Heilei khuate mah hipi pen in ka um hi.\nTua khuate a puah dingin a khuabup hanciamna bek hi khin lo in, tua khuate a thalawp ahanciam theih nadingin a mimal hanciamna kipiak zawhna leh a neihsa sum leh paai piakzawh hang’ vive zong ahihi. Tuate tawh kizomin a sawt naii het lo in Kaptel khua ah Zogam khuata lak ah a lian penpen leh a masa penpen anhuan theihna ding leh ansuk an-gawi theih na dong aa zat theih ding tuitha tawh meitha laakna gualzawh pawi kibawl hi.\nKaptel Hydro-power hon pawi pen December 27, 2012 ni in Kaptel khua ah kinei hi. Kaptel tuitha in electric power output 100KW tha pia zo aa, a kulkulna ah transformer kici meitha hatna a uang sak semsemte kikoih in, a khuazang in (inn 600) meitaang bek hi lo in an huan nading, an-gawi nading, puansawp nading, tuikhal koihna ding akipan inn lumsak nading dong a pia zo ding ahihi. Tua ahih manin namgim leh meilah (taksing ciim) zat hong kul nawn lo ding hi. Singkhul dingin singhing tampi phukphuk hong kul nawn lo ding hi. An gawi set kizang ding aa sukpum tawh an suk tangtang hong kul nawn lo ding hi. Tua huhau in nupi papi a nasep uh tampi tak hong nuamtuam ding hi. Numeite hong tha maang zaw deuh ding uh aa, amau leh amau zong kipuah hun hong om in ameel asa zong hong hoih zaw pah ding hi. A inn a lo uh hong siang tho sitset zaw pah ding hi.\nNi khat in nai 24 mei pai tawntung ding ahih manin, leitung bup tawh kizop theihna internet ki-ngah tawntung thei pah ding hi. Tua huhau in khua muhna pilna leh ahun zui aa leitung thupiang khempeuh zekai lo in khuapi sung aa omte zah mahin, tampi tak kitheih lawh pah ding hi. Mi gam mi lei leh a khua a tui enh kul nawn lo in teeng tul tading uh aa, khua leh tui hong pal lun kik ta ding hi.\nSing khul dingin sing kiphuk nawn lo ahih manin singkung lopa hong nim pah dildial ding hi. Guah tui zong maan takin hong zu ding aa, lo ah ankungte leh an guite hoih in miim pha taang pha ih la ding hi. Khal an tuuk an hoih in khawhsa kham vive ih hi tek ta ding hi. Ih gam hong nim in hong zing ding aa, gamsa ci peuh in belh dingin nuamsa in, azu avate zong ci mang nawn lo pah ding hi. Tua ahih manin ih gam in tul nawn lo in hong no suah kik ta ding hi.\nDr Suan Za Dong pen Tedim tualsuak ahihi. A nu a pate pen Kaptel panin Tedim khuapi a na tung masa penpen Zomite lakah kihel uh aa, tua lo teng Mangkang Vuandokte leh a nasem India gam mite vive ahi uhhi. Dr Dongno zi pen Yangon Sente hi aa tu laitak in Australia ah tapa khat leh tanu khat tawh a innkuan in teng uhhi. Dr Dongno in Yangon ah Medical College a kah lai in tuni ciang dong aa ih silh ih ten Ciimnuai Zomi numei pasalte’ kizeemna puan (national dress) hong phuangkhia aa, February 12, 1967 Union Day ni in Yangon Kyaikkasan Ground ah a masa pen in kisilh kiteng hi. A sangkah lai in Yangon Arts & Science University leh College /Institute a kah Zomi/Chin sang naupangte kipawlna a tuamtuamah makai in ma pang hi.\nTua bek hi lo in nasep a khawl khit ciangin ih Zogam leh ih Zomi a veina tawh Kawlgam hong ciah tanghtangh aa, apianna Tedim khuapi pha lo in kilehkik ngeil o hi. Ih gam sungah singkungte bei khin dektak aa om amuh ciangin, na khat peuhpeuh hih ding bawl ding kisam hi ci’n ngaihsun hi. Kaptel khua ah hausa upate’n Tanghlui tui siangtho laak ding vaii kikuppih nuam ahih manin, Kaptel khua ah hawh dingin 2010 kumthak ni 3 ni in sam uhhi. Lam tawntungah singkung teng bei khin cih a muh ciangin, thudang gen lo in sing tangin tui tha tawh an huan in inn lumsak le uh singkungte hong no kik ding hi cih ngaihsutna tawh huh ding kamciam pia hi.\n2010 kum kipat lamin Tuito lui panin 100KW meitha ki-ngah nadingin Kaptel khua makai ulian upate tawh vaihawmna hong nei hi. Akisam sumbulpi dingin a msa neihsa mah tawhphah in nasep hong kipan hi. Gamdang meltheihte kiang pan ahi zongin a ngahngahna ah huhna ngen kawikawi aa, AUD 16,000.00 (Kawlgam sum in Ks 150 lakh dektak – Kawl pau in Ks thein 150 – Zo pau in Ks sang 150 dektak) ngah hi. Tua akingah sumte in a bei vekpi zah ii 25% bang hi bek aa, a tawpna ah a zi Dr Maisie in a mansiang dong akisam sum leh paai teng vaiipuak hong laksak in a kipat zawh kum 2 leh kha 8 ciangin tua tuitha tawh khuaphelep mei laakna honna kinei ahihi. Hih pen Zo/Chin gamah khuazang aa anhuan theih nading ‘Tuitha’ kizang a masa pen ahihi.\nHih thu piangte ih ngaihsut phatphat kik ciangin Zomite aa’dingin a etteh taak mahmah Siavuan tuaktuak nupate ahihi. Zomi khat in mi nam dang zi a neih hangin a mipih a sapih Zomite a itna leh a deihsakna khiam tuan lo hi cih kilangh hi. Tua mah bangin mi namdang zi khat in a apasal a it huhau in a pasal mipih tuipihte tungah zong itna deihsakna a neih lam hong kilangh hi. Bang hang hiam cih leh Dr Dongno a nasep khawl (retired) ta aa, azi Dr Maisie in bangmah ngah kik ding lam-en het lo pi in Kawlgam sum thein Ks 450 a khong hilhial in a sikh ahihi.\nTua ahih manin mi kim khatte’ ngaihsut bangin gamdang aa om Zomite in Zomi it lo aa taisante ahihi cih ahi zongin, mi namdang zi neite in Zo gam Zo lei Zomi a it nawn lo bang khat ding aa ih pum suat mawkmawk ding ahih loh lam tak hong phawksak hi. Kaptel Hydro-power huhau in Zomite ngaihsutna leh khua muhna zong hong tangzai sak tuam mahmah ding hi ci in upna ka nei hi. Kaptel tuimei sepkhiatna pan tha san tek in Zomite a’dingin, ataksuah sepkhiatna hong pung sak semsem ta hen… cih ka thu ngetna ahihi.\nHih thului (Article) pen Kaptel khua ah tuitha tawh khuaphialep mei laakna lungdam pihna leh akisam sum bulpi a sikh Dr Dongnote nupa pahtawi nopna tawh kong luikhiat ahihi.\nPu Awn Za Pau\nItem Reviewed: A Taksuah Zo Gam Zo Lei Itna Agelh: Awn Za Pau Description: Rating: 5 Reviewed By: Cinpu Zomi


url: =Inn lam ciah ciang i lunggulh ~ Hau Za Cin :: ZOMI DAILY\nposted on 18 April 2015 at 6:05 pm Lomkholna: Article, Hauzacin\nAhi zongin, khatveivei inn lam zuanin ciahkhia thei dingin vai i neih ciangin i lungsim ah lawpna leh lametna, lungdamna leh nuamna hong dim hi. I lawm i gual tawh kimu kik dinga, i lawmte tawh kikhawl in i kimuhloh sunga thupiangte genkhawm in – nuam i sakte, nuamlo i sakte, lamdang i sakte, i tuahkhak thute kikum in zanmeng liangin hun nuam kizang ding ciin i lungngai khol hi.\nAhi zongin, khatveivei ciangin i kimuh taktak ciang tua na banglo in i upmawh sangin i lunglutna, i deihna, i lawppih, i thupisak cihte na kidang kha man thei hi. Tua bang ciangin kikholh ding zah in kikhawl theilo in i hun nuam dinga i ngaihsut kholh teng a mawkna tawh bei ziau bangin i ngaihsun hi. I ki upmawhzah in nuamsa ding, gualnuam ding i kisakte zong a na tuaci khin lo hi. Nekzonna na kidanga, vaikuanna lampi na kika in, vaksuk vaktohna lamzikte na kidangte hi.\nKhua lam ah bel i lunggulh mahmah i nek i dawn luite ne kik ding cihte hi. Ankam tui hawp in voksa tui huan nek ding cih khawng kilunggulh hi. Bawngsa guh tui huan khawng ne in buhcim leh aksa cihte ne in a muinam kiduh hi. A tua bang ding i innkuan te in na vaihawm uh ahih manin inn lam ciah kik pahpah ding lawpna khangsak semsem hi.\nGamsung pan ciingngek, tumngek, taaknal, guangek cih bangte lim ngaungau a, anzoteh leh maiteh meh cih khawng tui awm suk leng nak lim ngaungau hi. Gamdangah a kimu lo vive ahih manin hihte lim kisa in sathau helloh, sathau pa lo kiduh hamtang hi. Zomi te meh – a tui huan leh a hul huan mah lim ngaungau hi. Mang-an, Sen-an, Vai-an cihte sanga a limzaw tawntung Zo-an ahi hi!\nInn lam i tun ciang i hawhnopna tamin i vaknopna tam a, i hihnop tamin i hun in hong cinlo pahpah hi. I hihnop khempeuh a kihih khin man ngeilo ding leitungah i teen laitengin i hun tomno khat pen manpha thei pen leh a cihtaak lungnopna i ngahna dinga i zat ciat theihna dingin i hun neihte pilvang takin zang ni. Nang zong inn lam na ciah ciangin na ngaihsut tampi om inteh, kei ngaihsutna zong tampi hong om thei zel hi.\nLungleng kei inla, lungdam zaw in. Lungmuang inla, lungnuam in. Tawldam inla, nuamtakin na hun zang in. Mikangte in zong “Inn mah nuam penpen hi” (There is no place like Home) na ci ngeungau sam uh hi. Zomi te zah mah a leitung kiuli a tuancil mikangte in zong inn mah nuam na sa uh ahih leh ei Zomi te zong inn mah nuam i sak ding mah hi. Inn mah nuam pen hi. There is no place like home. Ka lungdam. [Zomi Khangnote sim ding deihsakna tawh kong at hi]. Hau Za Cin (Phuitong Liim)\nPrevious: Tulaai Leitung Thuthang Tuamtuam Updates April 17, 2015\nNext: Mangkam sinna laibu honpawi kibawl ~ Tedim Post


url: =Ngaihsutna le Lungkhamna ~ Job Cinpi :: ZOMI DAILY\nNgaihsutna le Lungkhamna ~ Job Cinpi\nposted on 21 November 2017 at 4:40 pm Lomkholna: JobCinpi, News\nLeitung mi khempeuh pilnuam uh a, thei nuam-in gualzo nuam tek uh hi. Tua manin pilna le siamna zong den uh a, khangkhat khit khangkhat pil semsem-in muhna thak le theihna thak tampi neithuah-in muthuah uhhi. A beisa kum tawmkhat lai-in mipil misiamte i cih pen a pianpih khuak uh tawh kisai hi a, a pil a siam i cihte pen a ngaihsutna khuak kilamzia uh a tuam pian ngiat uh hi, ci-in kium in kisang hi.\nAhi zongin mihingte pilna a san zia tawh kizui mahin muhna le sanna dang khat hong mukhia leuleu uh a, pianpih khuak kilam zia a hoihna in gualzawh matutna ding ngaihsutna hoih pia thei lo hi, cih thu ahi hi.\nPilna i cih pen zonga sin ding ahi manin, a zong zo a sin zote in pilna ngah uh hi. Tua mah bangin ngaihsutna khuak hoih i cih zong i pianpih khuak kilam zia in thu khen lo a, ngaihsutna khuak i cih pen i zatmunnna tungah kinga-in kikhel thei hi, ci uh hi. Leitung bup zel a minthang i cih mi pawlkhatte a neu lai-un a pil a siamte bekbek hi lo uh hi.\nLaisim a thu a ciamtehte in thu thei pah uh a, a simsa thute a lungngai te in thuthak mu uh hi. A theihsa thu le la tampite kaikhawm-in a ngaihsun tuah mite in paunak phuankhia zo uh a, tua bang mite thungaihsut hat kici hi. Bang mah ngaihsun lopi thu a thei tawm kua mah om lo hi.\nKhangthak pilna lamah a khangto mahmah America te in khangthak pilna thupisak mahmah uh ahi manin, School of Thinking sang na nei uh hi. Thu ngaihsutzia pen sin thei hi a, a mun a gam, a hun a nai tawh kisai loin a munmun a hunhun ah kisin thei hi. Na sang kahna ah na lawmte bangin setbing tawh na pai zawh kei a leh thungaihsut hun sawt a ngah zawin kiciamteh pah in.\nThu bangci ngaihsut ding cih pen haksa a sa mi pawlkhat om thei uh a, thu ngaihsut i cih pen a lamdangpi hi loin, mawtaw, saikel tawh sangkah te le khe guak bek a sangkahte a pilna, a siamna uh a kilamdanzia , a hoih a pha nam nga nam guk tuak bang limtakin sittel inla ngaihsun in.\nThu khatpeuh ngaihsutna ah thungaihsun i cih pen siat ngaisutna ahi loh oam theihtel ding kisam pha mahmah hi. Mi pawlkhatte thu a lim ngaihsut mahmah tawh a kibat uh hangin ama thu ngaihsut pen a siat ngaihsut ahi lam phawk kha lo uh ahi manin, lungkhamna bek ngah lel uh hi.\nGentehna, Leiba thu a ngaihsun mi nih. A kha in, ka leiba bangci cih leng loh zo ding ci-in sum ngah nading la.pi zongin ngaihsun hi. A khatzaw ahi leh ka leiba loh zo kei leng ka inn ka loteng pai ding ci leng, tua leiba ka lak neih sese, ka inn ka loteng pai leh ka zi ka tate bangci cih peuhmah ding ci-in a leiba thu bekbek ngaihsun hi.\nBang thu ngaihsun na hiam ci-in a nih un dong le hang ka leiba uh a ngaihsun ka hi uh hi, ci tuak ding uh hi. Ahi zongin a khatzaw pen thu ngaihsun hi loin a lungkham ahi lam kua kitheihpih lo hi. Ka gen theih zel mah bangin khuaksa lianga thu ngaihsun zo om lo hi. Ahi hangin khua bek hi lo, ci- nat lawh lianga lungkham mi tampi kiom mawk hi. Lungdam, Job Cinpi\nPrevious: Malaysia ah papi khatleh atate 3 asisa in amau innsung ah kimu\nNext: Malaysia, Kelantan ah sangnaupang Drug azang mi 279 ki mukhia\nMi 136 atuang Boeing vanleng khat Florida luisung ah kiasuk\nZAM Thupuak :: 15 Dec 19 (Zomi tebek gambel ihi hiam?)\nKhris ading nuntakna (Rom 14:8) ~ T. Sawm Lian


url: =Thuthak Tomkimcing 24 Mar 2014\nA. DVD tulsawm sagih val tawh akikim Data Storage thak sitset.\nBritian leh Netherland mipil nate bawlsiam (Scientist) te in 4.7 GB agik apaandildel liim leh aw tuamtuam khum theihna DVD Tulsawm sagih val tawh akikim "Superman Memory Crystal" khat bawl khia leuleu uh ahihi. Kumza tampi dong kizang thei ding ahih ban ah alum asa khuaphe meitha hat mahmah te thuakdo nangzo in kisia pak ngeilo ding 360 TB (Terabytes) kician mahmah ahihi.Bangzah man in zuak ding cih kigen na nei nailo uh ahihi.\nB. 911 sam in Zahmawh bawlnuam aci nu kiman.\nUS ah thupha dongtuakte hunlap kiallap tak in kihuven theih thu kizak na 911 abeisa February kha bei lam in Ms Maria Montenze -Colon in sam ngei ahihi. Tua asap hun in Palik khat amanlang in apai nading ngen ahihi.Palik tenzong aphual va delh pah uh ahi a, Ms Maria Montenze-Colon in Apasal sihzawh sawt ta in Palik te tawh kimawh pih saisai pak ding ut nagen ahih man in kiman suak ahihi. 911 asap hun in zu kham khinzo ahihi cih thuthang in gelh hi.\nC. Kawlgam ah Zu dawn mitam semsem kumkhat zu Galan 25000000 bawl.\nKawlgamsung ah zu dawn mitam semsem in Zu bawl Company in zu leh beer kumsim in abawlna uh a, abeisa kumsang in tamzaw bawl khia semsem uh ahihi. 2013-2014 kumsum zeek bei hun kikal 2013 Dec ciang kha 9 sung ah zu galan 25252295 bawl khia uh ahihi.


url: =Malaysia ah Zomi Nam Ni nuam mahmah – 1 ~ Hau Za Cin :: ZOMI DAILY\nMalaysia ah Zomi Nam Ni nuam mahmah – 1 ~ Hau Za Cin\nposted on 23 February 2013 at 11:51 am Lomkholna: Article, Hauzacin, Zomi Nam Ni\nMalaysia ah Zomi Nam Ni nuam mahmah – 1\nLeitung mun tuamtuam ah Zomi Nam Ni nuamtakin kibawl ziahziah hi cih i zak ciangin i lawp semsem hi. Tua mah bangin Malaysia khuapi Kuala Lumpur ah zong Zomi Association of Malaysia (ZAM) te makaih tawh noptakin kizang ziahziah hi. Kei zong va kihel thei ka hih manin angtang ka kisa a, nuam kasa mahmah hi. Hua gam ah Zomi huazah om hizen maw cih ka muh ciang ka cimul hong tho liang hi. Lungdam ding maw kap ding! Piangsakpa theihloh in a piang khatzong omlo hiven maw. Khasia kei ni maw… Zogam hong paal ding hi!\nTukum KL ah Zomi Nam Ni thupi mahmah ding hi, hong siim phei vevua ciin lawmte in hong gen uh ciang kei zong a kigengen Malaysia ah Zomi omte mu nuam mah sing e maw ka ci hi. Kumthak zanga ka pai laiin Zomi Christian Fellowship, Canaan bek ah kikhawm man ka hih manin tua sunga kikhawmteng bekbek zong ka khua vua koh pawlpi mi sang tamzaw khin hi. Tua ni in Sia Huam tawh kimu khalo lai, amah lah tutung ka zin uh ciang lah US na tung khin leuleu. Lawmte in Malaysia ah Zomi tam mahmah hi in va en phei in hong ci den uh himah leh ka pai man ngei kei hi. Tua manin tutung pen a hun hoih khat hiding ciin ka hanciam tentan hi. Ka tun phei takpi leh ka upmawh sangin mi na tamzaw thamtham takpi a, lamdang kasa takpi hi.\nPu Chin Sian Thang tawh kimu: Zomi Nam Ni zingsang tungin Zinmang Pu Chin Sian Thang, President, Zomi National Congress (tun ZCD ciin kilaih phot) tawh kimu masa nuam hang e ciin a zintunna lam ka delh uh hi. Pu Thang tawh ka kimuh ciang mi thupi ahihna a kammal zatdan leh a mi hopih dan pan ka tel pah hi. Ka min, ka nu leh pa, ka khua, ka sangkahna, ka nasep cihte hong dong masa a, ka khanna thu a theih ciang kei kua bang mi hiding cih hong tel pah ding hi. Tua pen mipilte in mi maizum thei, mi zahkaite a maizum lohna ding, a maingalna dingin a hopih masak dan uh a ngeina hi a, a ban khempeuh pen kum tampi, hun tampi a kikhawl banga kiho theihna ding, kikholh theihna ding a kizopna bulpi kipatna hi. Mikangte in ‘ice breaker’ ci uh hi. Mi thupi te tawh kikholh, kimuh, kiho ciang hong thei ngei takpi, hong ngai mahmah khin ngei bangin hong maingalsak thei uh hi. Ei zong mi thupi, mi lian, ahih kei leh mi it mahmah, mi ngaihngaih mah kibang pah hi. Tua hi a, milian, milal, mithupi, mipilte tawh kikholh nuam kasa hi 🙂\n“Pu Thang, cidam in i kimuh theih ka lungdam. Koh na pai masa nung in a mun ah kimu ni maw,” ciin ka paisan sawm uh leh, “Na khawl phot sin, Zomi Mawtaw tawh hong kipui ding makaite in ci uh hiven, noh zong hong zui suak pah un,” ciin hong khoh a, “Hilo e, noh hong pai un, koh ahi thei bangin na pai nung, noh mawtaw hong zui zaw un,” ka cih teitei hangin ka nialzo kei hi. A sawtlo in Zomi Mawtaw, Zomi te tuanna dinga lusu manlo lianga Japan te bawl khat hong tung kheukheu a, inntual ah hong kidawh in a kongkhak hong kihong keukeu a, Pu Thang nungah ka tuang pah uh hi. Pu Lian Za Go Hatzaw in ama mawtaw ah koh hong tuangsak in amah khe tawh a ciah ka mitkha ah hong kilang hi. Tan 10 ka zawh a Lamka ka zin laiin Bethany School lam ah kikhopna khat om a, kikhop tawp ciang Pu Lian Za Go in ama tuanna Car hoih mahmah tungah koh zin teng leh numei teng hong tuangsak a, amah leh a lawmte khe tawh Siapi Kam Za Mung Buansing te sanginn Bethany School gei pan New Lamka dong khe in a ciah uh hi. Hamphatna hong ngahsak mipilte ngaihsutna leh a lungsim itna uh thupi kasa hi.\nZomi Mawtaw tawh Zomi Nam Ni zatna mun tung: Zomi mawtaw tawh tai kiaukiau in Zomi Nam Ni zatna ding mun Chinwoo Stadium (‘Cing-Uu’ cih ding) ka tun uh ciangin kongtual ah ka tuak uh hi. Mawtaw kongkhak a kihon bektak leh Zomi Nam Ni committee pan Zinmang dawn dinga kisehte in Pu Chin Sian Thang leh a nungzuiteng kongtual ah na dawn pah uh a, pakkual na awksak pah in, a paina ding lampi na hong in, a tutna ding mun lam manawh in na paipih pah uh hi. Pu Thang nung zuiin koh adangte khempeuh zong ka tutna ding lam vuah hong tonpih uh a, Usher te in Zomi Nam Ni ciamtehna Vaphual nupa lim ka puansilh tung vuah hong belhsak uh hi. Zomi Nam Ni celebration committee te leh tutphah hawmte (Usher) kizen kasa a, gelsiam, ngaihsun siam kasa hi.\nZomi Nam Ni zang dinga hong pai peuhmah Zomi Nam Ni ciamtehna vaphual nupa lim suanglo omlo dingin kongkhak ah tanu (Usher) te in na pia pahpah uh hi. Kongkhak ah Zokhi, Zodial, Zopuan, Zonik, a tuamtuam Zomi van deihdeih lei theih dingin na kizuak pah a, tua zong gelsiamuh kasa hi. Tuni Zomi Nam Ni bawlna mun pen Chinwoo Stadium (‘Cing-Uu’ cih ding; ‘Ciin-Uu’ hilo in; Chin (Cing) = fine, hoih, siamnel; Uu = martial arts, wushu cih a wu pen hi) ahi hi. Chinese (Mandarin) kammal hi a, Fine Martial Arts Competition Stadium cihna hi. Zomi te theihsiam theih dingin Kungfu siamte kidemna phualpi inn cihna hi. Chinese kungfu siamte kidemna innpi cihna hi. Tuhun ciang Football stadium a om bangin nidangin Chinese te in Kungfu stadium, Japan te in Sumo kidemna innpi na nei uh hi.\nHih innpi sungah mihing a tawmpen 2500 bang nuamtak in a tu thei dimdiam hi. Kongkhak pan ka lut uh ciang innsungah mipi na dim zihziah ta uh a, paina ding lampi zong tanu te in hong honsak hikei leh mipi dim khin hi. Ka khuadak pheiphei leh Zomi hizah om hitazen maw ka ci a, lamdang kasa semsem hi. A gei khempeuh zong mipi dim, mipi lutna leh pusuahna lampi khempeuh zong mipi kigaklua ahih manin lawt khia khin hi. Tua manin a tu thei teng tu, a ding thei teng din theihtheihna ah ding cih bang hi a, a sungah a kitalo a pua lam ah mi za tampi mah omlai hi ciin tanu te in a nungciang hong gen uh hi. Zomi bekbek 3500 pan 5000 kipha ding cihna hi. Nasep neih hangin hong kihel theilo tampi om a, mun gamlat manin zong hong pai zolo mi tampi omlai hi, kici hi. A vekpi in kipai thei hileh mihing tuazah thum bang kipha lai ding cih hi. Hong tungtung omlai… nuam ei Zomi!\nDr. Hau Za Cin thugenna ~ Zomi Nam Ni Malaysia 2013\nLengtong Lasiamte tawh tukhawm: Tanu te in zinmang Pu Chin Sian Thang nungah hong tonpih uh a, ka tutna ding uh hong lak uh hi. Ka gei ka et leh Zomi lasiam Lengtong Kam Khen ka gei ah a Cowboy lukhu vom (Sia Khual in UK pan a puak pen ahi tam) tawh na tu bilbel hi. Bilbel ka cih ciang a lukhu vom mel ka gennopna hi. Amah bel a ngo lamsang hizaw pian, a lukhu tawh teh in! Ka veilam ah Lengtong Pauno sangnaupang thumangte omdan in a khutzep in na tu a, zingann ne khin hingeingei ding cih ka um hi (a gil kial mahmah kei leh kilawm kasak man hi!). A pam sawn ah Sia TS Khai mit limlang siang sitset khat thuah in na khuadakdak a, zon peuh nei ahi tam ka ci giugiau hi. Ka gei a tu Pu Chin Sian Thang in a vei a taka tute a khutlet khit ciang Zomi Association of Malaysia makapi Sia Nang Khan Pau in Vaidawnna Thugen a gen limtak ngai in tu hithiat ahih manin kei zong ka kim ka pam dak nawnlo in thugente dinna stage tung lam ka nga suak pah hi.\nTanute in dawn dingin tuisik thawl khat ciat hong pia pah uh a, tuate ka dawn leh ka gei ah phitsa in a ging khatvei ka za a, a gim hong nam pian, namtui veuveu ahih manin ka khuadak leh Pu Lengtong Kam Khen i Red Bull hon ging leh gim na himawk hi. A maigual a tu ciatciat i tui dawn a gim, a mel kibang kei tak ei maw ka ci man phial hi… he he he… Amah zingsang ann ne manlo a Zomi Nam Ni music etpih dinga tung baih na hileltak a, a limzaw a dawn ding mah hi ka ci uh hi! A lukhu vom lakhia zel, khu kik zel, a khe thuap zel, lakhia kik zel cih teng tawh stage tunga hun zat zong hong kizomzom a, nuam semsem in, kilawp semsem hi.\nKongkhak ah mipi hong tung ziahziah lai, stage tungah hun zatna zong a kipan taktak ding hita hi… nop panpan ei…\n(zop lai ding)\nHau Za Cin\nPrevious: Mintuam minam ni vai-ah Tukpeng va kimawl sawm lai mataw\nNext: Malaysia ah Zomi Nam Ni nuam mahmah – 2 ~ Hau Za Cin\nGul ano asuahkhiat laitak Video ki khahkhia in lamdang kisa mahmah\nPate’n ei leh ei i kidot zel ding pawlkhat\nNi le Guah hangin Sakhi Tuihuup hongpiang ~ Dong Mung\nLeitungbup Zomite Tungah Thuzaksakna (18 Nov 2015)\nInformation puahphatna leh lungdamkohna


url: =Pu Chin Sian Thang in ZIUSA Khawmpi sim Ding\nZomi Khawmpi USA 2012 pawipi pen July kha sungin Tulsa khuapi, OK., USA ah thupitak kibawl dinga Zinmangpi (Guest of Honor) dingin Kawlgam pan Pu Chin Sian Thang ( President of ZNC) pen Zomi Innkuan USA min tawh kisam bek tham loin, American Embassy,Yangon pan US Visa ngah ta cih kiza hi. Zomi Innkuan USA Khawmpi sungah Zomi tawh kisai Holimna (Zomi Forum) zong kinei dinga, Pu Chin Sian Thang in Zomi-te gam leh minam tawh kisai thugenna nei ding cih ZIUSA makaite tung pan kizasawn hi. Zomite sungah Minam Suahtakna Bukim ngahna ding le kipumkhatna ding lunggulhna tawh gentheih haksatna tampi thuakin ahanciam tawntung Pu Chin Sian Thang leh Pu T. Gou Gin (hong nusia khin) pen Zomi Khawmpi sungah “Zomi National Freedom Award” kipia ding cih thu kiza hi.\nPu Chin Sian Thang cidam in US leitang a siktheih mateng a khaktan thei thu tampi om thei lai banah, Vanleng letmat a kipan a kisam tampi te ah buaina le nawngkaina bang mah om lohna ding Zomi khempeuh in thungetna le Sum leh paai tawh mapanpih ciat dingin ZIUSA in thacialna nei uh hi. Tua banah Pu Chin Sian Thang in USA cidam in a tuntheih le gam leh minam vaihawmna tampi aneih sawm banah amahmah cidamna lam zong Kivel/ kisitsak ding geelna nei cih zong kiza ahih manin, akua maciatin panpih huai mahmah ding cih kiza hi.\nTua banah Zomi Khawmpi USA vai dingin tulaitak ZIUSA makaite in geelna le vaihawmna nasiatak nei uh a, US gam sung pan le mun tuamtuam pan pawisim ding mimal sazian zong 1000 val kingah khinta cih kiza hi. Zomi Khawmpi USA vai tawh kisai a kician zaw a theinuamte in Zomi Innkuan USA kipawlna makaite tung kikan thei ding cih kiza hi.\nSource: GZA Facebook


url: =Mikhuasuak ~ GS Pau :: ZOMI DAILY\nposted on 27 September 2016 at 12:37 pm Lomkholna: Article, GSPau\nMipilpa khat in,”Mikhuasuaklo i cihte pen a hai man leh a zawn’ man-a khuasuaklo uh na hilo a, tupna kician a neihloh man uh hi zaw hi,” ci-in na gen hi. Mikhuasuak i cihte zong a pil teng leh a cithei bangkua sung pan a khangkhiate cihte na hi tuan peuhmah lo uh a, pil ta kei leh, haksa mah taleh, tupna kician a nei teltalte ahi uh hi. Mikangte in i tupna zah ii a lang bang bek kitung hi, na ci uh hi. Tua ahih leh tupna khat beek nei kei mawk le’ng koi ciang i tung mawk zen tam?\nUS President (16) na Abraham Lincoln (1809-1865) pen a kaamphat man peuh tawh US President a na suakkha mawkmawk, cih dan na hi peuhmah lo a, a neu tung mah-a kipan US President suah ding tuppi-in a neih ahi hi. Amah pen a nu bek tawh a khangkhia tagah khat hi a, a nuta-un singluang tawh a kilam bukno khat sungah teeng khilkhial uh hi. Ama’ tup in,”Nikhat ni teh US President suak ding, US gam sungah sila beisak ding,” cih ahi hi. Haksapi takin pilna sin hi. Pasian in a tupna tangtungsak takpi a, US President hong suak takpi hi.\nUS President (42) na Bill Clinton (1946b) zong mi khat peuh ii deihsak man peuh tawh US President a na suakkha mawkmawk cih bang hilo a, a neu tung mah panin a tup ngiat ahi hi. A tan sagih sin lai-in a sangah US President John. F. Kennedy te nupa va hawh uh a, sangnaupangte kiangah,”No zong nikhat ni teh President ding hi uh teh,” ci-in hanthotna va pia uh hi. Tua hun-a kipan Clinton in US President suah ding tupin nei gige hi. A sang sung khawngah President ka suah teh ka thugen dan ding, ci-in kisin kholkhol hihtuak hi. Pasian in a tupna tangtungsak takpi a, US President hong suak takpi hi.\nLeitung ah “Pasian’ thu puakkhia sangmangte’ pa” (Father of Modern Mission) a kici William Carey in,”Topa’ ading na lianpi tum in la, Topa’ kiang pan na lianpi mah lamen pah in,” ci-in gen hi. Gammial ah kuankhia-in khuavak puak ding tupin nei hi. Amah pen laitan neilo khadap khui khat hi lel a, a khedapkhuina sai ah leitung gamlim khat khai-in, leitung bup a Pasian’ thu a um nailote’ adingin thungetsak den hi. Pasian in a tupna tangtungsak takpi a, India gamah sangmang hong seem takpi hi.\nMi khuasuak i cihte pen kaamphat man peuh tawh a khuasuak kha cih bang na hilo uh a,midangte’ muhloh a mute, midangte’ tuplo a tumte ahi uh hi. Biakna lamah ahi zongin, leitung thu-ah ahi zongin tupna kician neite bek mah na khuasuak uh hi. Mikhat in tupna a neih nak leh Pasian in nang gina kei teh, pil kei teh, siam kei teh, na ci hetlo a, ama’ tup, a mau’ lunggulhna bangin piangsak lel hi. Tua ahih manin Pasian muanna tawh tupna kician nei ni.\nI tupna peuhpeuh zong Pasian’ deihna tawh a kituak tupnahoih ahih ding zong kisam hi. Eima’ ang sung hamphat nading ciang peuh hi lo-in, Pasian’ minthan’na ngiat ding leh mi tampite’ noptuam nading ahih ding zong kisam hi. Mi mindawk leh mi minthang suah ding peuh tum lo-in, mimanpha, migina, mithupi, Pasian’ maipha ngah suah ding tum zaw ni.\nI tupna a tangtun’ theih nadingin eimah mah in i hanciam kul hi. Khua-ul tampi luan’sak kul hi. Thadah tawh i tupna hong tangtung ngeilo ding hi. Mi tampite in tupna nei tei napi, tua a tupna uh a tangtun’ theih nadingin bangmah hanciam nuamlo uh hi. Hanciam zong sawm beeklo lai uh hi. Hanciamna kihel lo tupna pen tupna hi lo a, sunmang matna ahi hi. Sunmang matmat pong lel tawh cikmah hunin kikhuasuak zo ngeilo ding hi.\nEi Zomite pen khutzep sa-in mihau a suak nuam, galkap tum lopi-in Colonel pension a ne nuam, hanciam kul lo-in a pilnuam te ihi hi. Pawlkhat bang lupsa-in “Dahpa khuang” tum ziauziau tawh i duh i deih teng in i kiang hong zuan naainaai ding ki-ut mawk hi. Pasian in tua dan dingin hong deihlo a, eima’ hanciamna tungtawnin thaman hong pia hi.\nLeitung ah tumging (Music Band) siampente in nai 10000 sung bang sun tawh zan tawh hanciamin a sin uh ciangin hih dinmun a tung thei pan uh ahi hi. Kimawlsiam i cihte zong kum tampi sung hanciamin a kisinsinte ahi uh hi. Tua mah bangin mi khat siavuan a suahtheih nadingin lai a kiat kei nak leh a tawm pen kum 18 sung bang hanciamin pilna a sin ciang bekin siavuan a suakzo pan ahi hi.\nUS gamah Abraham Lincoln suahni khatin tadensa sungah cartoon lim khat kisuai hi. Mualdawn khatah US kumpi inn (Whitehouse) om a, mualbul ah singluang tawh a kilam buknosia khat om hi. Tua innte gel kikalah kahlei khat kidawhto hi. Tua lim kisuai nuaiah,”Lawm aw, nang zong tu ni-in hih kahlei tungah na kah nop leh kah thei hi teh. Ahi zongin a dawn dong na tun’ nadingin na khua-ul tampi a luan’kul hi,” cih lai kigelh hi.\nKawlte in “Kikhalna in mihing’ manphatna hi (စည္းကမ္းသည္ လူ၏တန္ဘို္း)” ci-in na gen uh a, “Kikhalna a om ciang bekin kikhangto pan ding hi (စည္းကမ္းရွိမွ တိုးတက္မည္) ci-in zong na gen lai uh hi. Tua hi a, mikhuasuak khat i hihtheih nadingin kikhalna(pnf;urf;) neih ding zong kisam hi. Tupna sangpi i neikha phial zongin kikhalna i neih tuan kei leh kikhuasuakzo tuanlo veve ding hi.\nLeitung ah Japante pen kikhalna a nei penin na kigen hi. Tua hang mahin Christian 1% bekbek a om kiukiauna Japan gam in Pasian’ thupha ngahin, na khangto pah hi. “Leitung Bawhlung Kumpi” a kici Brazil mi Pele bang in zong bawhlung siam mahmah kawm leh kikhalna neih mahmah thuahkhawm ahih manin hih dinmun ciang a tungthei ahi hi. Tua banah Leitung ah mihau minthang ahi Ford Motor Company neipa Henry Ford (1863-1947), Kahpasik Company neipa Andrew Carnegie (1835-1919), mihau minthang Rocke Feller (1874-1960), leh tu laitak leitung ah mihaupen-a kigen Microsoft Company neipa Bill Gates (1955 b) te bang in kikhalna a neih man mahun hih dinmun ciang a tungthei uh ahi hi.\nZomi sungah zong a etteh taak, kikhalna a nei pawlkhat ki-om a, tuate sung pan pawlkhat i en ding hi. A masa penin Zomi gam makaipi khat ahi Col.Khen Za Moong bang kikhalna a neipha mahmah khat hi a, zu leh zatep cihte zang lo, paktat ngei lo, neek leh dawn zong kidawm, hun a zahtakpha mahmah khat zong ahi hi. A tangvalno lai bangin na paktat nuam bang hileh a meel hoihin, kimawl khawng zong siam ahih manin nungakte in na lamnaih mahmah uh hihtuak hi. Colonelpa in a genna ah,”Mihingte in maizum theihna (အရွက္တရား) leh lautheihna (အေၾကာက္တရား) cih kinei a, tua in hong keem hi,” ci-in gen hi.\nA nihna ah Zomi biakna makaipi khat ahi Rev. Dr. Do Suan Mung bang zong a neu tung mah-a kipan zu, zatep cihte na zang ngeilo banah kampau mukpau leh gamtat luheek cihte kidawm mahmah hi. A khangno lai bangin biakna sungah kinak hel mahmah hi. Ahi zongin laisim ding kipelhsak tuan lo a, nitak inn a tun’ teh a lai sim veve ahih manin Outstanding (လူရည္ခြ်န္) bang na ngah veve hi. Zomite kia bek in hi lo-in, minamdangte nangawn in zong mihoih, migina, mimuanhuai khatin hong ciapteh sak uh hi.\nA thumna ah Zomi kimawlsiam khat ahi Sia Thang Sian Khup @ ေမာင္ျဖဴ bang bawhlung siam mahmah kawm leh kikhalna neih thuahkhawm ahih manin na kipakta ciat a, University selected sung nangawnah na kihel kha hi. Tu-in Kimawlna lam (Sport Department) ah Assistant Director (လက္ေထာက္ညႊန္ၾကားေရးမႉး) ciang bang hong tungto ta hi. Tua ahih manin i khuasuah nop taktak leh kikhalna (စည္းကမ္း) neih ding hanciam ni.\n4. Pasian’ Maipha Zong Ni\nMihing lam pan bangzah takin tupna nei-in, hanciamin, kikhalna i nei phial zongin Pasian in hong panpih kei peuh leh kikhuasuakzo tuanlo veve ding hi. Tua ahih manin Pasian’ maipha i zon’ tangtang ding kisam hi. Mihing in geel a, Pasian in tangtungsak hi. (Pau 16:1) Pasian’ maipha zong ding cih ciangin Pasian pen nambat khatna ah koih denin ama’ deih bangin nungta, gamta ding, gam paizia zui lo ding, kim leh pam omzia zong zuilo ding, Lai Siangtho’ hong hilhna bang zui zaw ding, cihna ahi hi. Hih pen zingsang khat sung khawng bek man’ding hi lo-in, khantawn man’ ding ahi hi.\nAbraham Lincoln in tupna kician a neih banah a tupna a tangtun’ theih nadingin Pasian’ maipha na zong ngiat hi. Nisim mahin Lai Siangtho sim denin, thu na ngen den hi. A neu tung pan mahin zu ne nuamlo hi. Tua ahih manin Pasian in a tupna tangtungsak a, US President na suak hi.\nUS mipil (Scientist) minthang Werner Von Braun (1912-1977) pen Pasian a zahtak, Pasian’ maipha a zong den khat hi. US te’ khapi tung kah nading rocket a bawl lai-in Pasian’ phalna a om kei leh mihingte khapi tung kitung zo ngeilo ding, cih thei ahih manin khitui luangin khukdin a, Pasian kiangah huhna ngen hi. Pasian in a thungetna dawng ahih manin ama’ bawl rocket tawh July 20,1969 ni-in US te khapi tungah va tung takpi uh hi.\nTu laitak leitung ah mihaupen-a kigen Bill Gates (1955b) bang in Pasian’ maipha zong den a, Mate 5,6,7 sunga mual tung thuhilhna teng bang kamngah hihtuak hi. Amah pen van hoihlo sepna peuh tawh a hau na hi peuhmah lo hi. Pasian in leivui sung panin computer sunga kithuah Microsoft a kici vanneu khat musak hi. Tua pan Microsoft Company hong nei a, tua tawh hong hau ahi hi.\nTua ahih manin mikhuasuak i ut leh a masa-in tupna nei masa photphot ni. A nihna ah i tupna a tangtun’ theih nadingin eimahmah in hanciam ni. A thumna ah kikhalna nei ni. A lina leh a tawpna ah Pasian’ maipha zong ni. GS Pau\nPrevious: Vondeih Kep Ding – 61 (Pau Khan Kap)\nNext: Christian Hymn te’ tangthu: Ding Un, Ding Un, Zeisu’ Mi!\nUSA gamsung hong zinpak Pasian nasem Zomi teng


url: =Tulai tak Zomi makai pawlkhat te om zia :: ZOMI DAILY\nposted on 15 March 2015 at 8:35 am Lomkholna: News, Zomi\nTulaitak Zomi makai pawlkhatte omzia cih thulu tawh kisai in ka lung sim hong su kha a hih man in tawm hong gelh hi pak ingh.\n1. Makai sepna ah Zomi aa ding nasem hi na pi in, Zomi makai dang te mudah se se, Zomi makai dang te tawh kipawl khawm thei lo se se, Zomi makai dang te tawh ki zopna nei lo se se, Zomi makai dang te tawh khut ki len in nasem khawm thei lo se se, Zomi makai dang te tawh ki thu tuak lo se se cih bang in om ih hih man in, Zomi te ih khan toh zah ding in ki khang to lo hi.\n2. Makai sepna ah policy ki nei ciat aa, tua policy te hang in ki tawng, ki khen, ki el in, sang gam mel ma ih suak khin zo ta hi. Hih te bang ci bang in ih policy te tui bang in ih gawm zo ding hiam? gentehna in ZIA in ZRA policy deih lo\nZRA in ZIA te policy sang zolo cih bang hi mawk hi. GZA, LZI, ZIUSA, WZC leh ZCD te ee leh kizopna a om uh hiam? kizopna leh sep khop na om lo pi in Amau kia in, ih mawk din hang cik mah hun in ih Zogam pal lun ngei lo ding hi.\nA vek pi un Zomi aa ding ci in ih awng awng phial zong a dang Zomi kipawl na te tawh na ih sep khop kei leh cik mah hun in gual zawh na ki ngah ngei lo ding hi cih pen kei ma mimal muhna tawh hih zah hong at hi ning …lungdam\nKhazih sungah na sanggam pa :\nPrevious: ZYA Weekly News :: 13 March 2015\nNext: Ama’ Khut In Hong Len ~ Rev. Zam Khat Kham


url: =A ihmu a-golpi ~ The Sleeping Giant :: ZOMI DAILY\nTuma kum Mak-17 (170 million) hunpawl in America gamhuam Connecticut gamke ah meimual lianpi khat puak-kham in basaltic rock ciki suang khauh mahmah nam khat leisungpan tuiphul in hongphul hi. Tua a sa mahmah suangtui te leipua lam ah huihvot tawh a ki sawh ciang in thakhat in khalpah aa khuamphuh bangin hong dingtang zeza uh-hi.\nTua bang aa 90 degree-a a dingto suanglompi te TRAP ci-in min ki pia hi. Trap cih pen Sweden pau hi-a Siksan ahih keileh Kahlei (Step or Stair) cihna hi. Connecticut gamah hih suangpite Sakpan in Khanglam (north-south) zui-in ki khung zihziah hi. Tua lak ah New Haven khua khung pan in tai guk khawng a ki gamlatna khat ah suang maulpi khat, a lamdang takin, Mihing lumbangin Nisuahna lampan Nitumna (east-west) lam ah a ki khung hi. A diakdiak in khanglampan a en peuhpeuh te-a dingin a lian mahmah migolpi khat alum banglian-in ki mu hi. Tua mualpi pen A ihmu A-golpi (the sleeping giant) kici hi.\nTua a ihmu migolpi a mukha miten lamdang a sak mahmah uh tangthu hoih mahmah khat a om hi. Tanglai in tua kiim ah Native Americans te na teng uh hi. Native Americans te-un tua a Golpi (The Giant) pen Hobbomock (dawi gilo) hi naci uh hi. Tua dawi gilo in pen khatvei a miten kinbawl salo a hi man-in hong heh mahmah-a, a khe tawh deihtakpi-in, tulai tak-a Middletowm khua geiteng hong tuatdam leh Connecticut Gunpi hong lehluan lian mawk hi.\nTua leh Keitan (Vantungmi) in Hobomock-in bangmah a suksiat theih nawnloh nangin a tawntung-a a ihmu cip dingin a phuisam hi. Hi bang in Hobomock (dawi gilo) pen A ihmu A-golpi (The Sleeping Giant) in hong piang a hihi ci-in tangthu in ki gen hi. A lim-in na muhnop leh a nuai-ah tom-kim-cing in ki mu thei hi.\nPrevious: Dahna Pulakna: Dr. Bianca Son in hong nusia\nNext: Georgia Cik-Nawngpi (Swamp)\nGlobal Zomi Idol (GZI) bawl ding vai taangkona


url: =Topa ngak ~ Tdkhen :: ZOMI DAILY\nposted on 4 July 2017 at 9:07 am Lomkholna: Biakna, News, Tdkhen\n1. “Ngak” cih pen, hu-ngaih nuntakna hi-a, i-hu-ngaihte’ tungah kinga cihna zong ahi hi.\n2. “Ngak” cih pen, Pasian biate bek hilo-in, dawi biate in zong, i-biak khat peuhpeuh hu-ngaihin a kingak ahi hi.\n3. “Ngak” cih pen, ngaihsut masa ah khensat pah lo, cihna ahi hi. Midangte’ tung pan maw, ei mahmah ii’ ngaihsutna pan maw, hun kihei dan panin maw, ahi ding khat hong kilang khaleh ci-a, hu-ngaihna ahi hi.\n4. A hoih-penin i-ngaihsutte zong en tadih phot ding hi. Mi tawh kizopnate ah zong kam manlang lua lo ding hi.\n5. I zi maw, i-pasal maw tungtawnin zong, thuhoih hong pai thei hi.\n6. I tate’ tungtawnin zong, thuhoih hong pai thei hi.\n7. I lawmte maw, i-galte maw tung panin zong, ngaihsutna hoih hong pai thei hi. Hun-sia i-cih zong, hun hoih hong kihei nading hithei gige hi.\n8. Thu-sia pen-a i-ngaihsut, i-buaipih pen khat panin zong, ngaihsutna hoih hong pai thei hi.\n9. Khua-hunte leh vai dangte, thuphamawhte in hong buaisak-a, i vaikai’na hangin zong, a hoih zaw piang thei hi. Siatna tawh kipelh nading hi thei gige hi.\n10. A ngaklahte pen khemna in lam-naih-a, a ngakngakte ahihleh khemna in a kihta hi.\n11. Gen ding na sawm’ khat zong a hun in hong piak keileh gen lo lel; na thugen laitak hong kituh lezong khawl lel; a kisam masa lo hi thei hi. Tham lo-in na bit nading zong hi zaw thei hi.\n12. Na muh masak-a na ngaih khat zong, nang’ a’ding hipah lo thei; nang’ a’ding ahih lezong na vaikai’ hangin kipelh lo thei hi.\n13. I muh i-zak, i-tuah khak khat peuh panin zong, i-mai lam ding hong kihil thei; mihon omkhawlna leh mi pawlkhatte’ tuahkhak, phutkhaknate panin thuhoih kimu thei hi.\n14. Nek ding, dawn ding khat zong eima’ thu-a i-lak sangin, hong kipiak ngak leng, pilna leh thupina tawh hong kipia khawm hi.\n15. Ngak lo-a, i-tuahkhialh pen kibutmangna piang thei a, ngak-a i-laplohte pen supna kici lo hi.\n16. Ngak-na pen kipna leh picinna khat hi-a, a ngakzote’ kiang mah-ah kikhawlkhawl thei zaw hi. Tui laizanga singbul, suangbul pote’ tungah zong, tui’ taih tampi a khawl thei hi. I theih sese loh hangin, I thuakzawhna pang beel’-in, bawl’-tawm’ siatna tuihuai in a taih pawlkhat hong kibaat’ thei hi.\n17. Ngaihsut masak tawh gamtang pahpah cih pen, a omsa bangmah neih lohna hi-a, a lauhuai nuntakna hi. Ki heu thialthial thei-a, a sawtsawtteh, zi leh tate nangawn kha-muang zo nawn lo thei hi.\n18. “Suangtum tuktuk, nal-ek kai man lo” ci; lungsim khel kawikawi cihna hi. “Gul a tum si lo, suut a pom mang lo” ci; hun-sia sungah zong, taikhiat nading a mu i-hih kei buangleh, buai tengtung lo-in, om khikhe lelna pen, kikhial lo pen cihna hi.\n19. Hamphatna khat peuh hong kipiak ciangin, nuam satlah-a zawhngeu sa piak bat liang ding lah kilawm lo-in, kiniamkhiat-a, “Hih bang pipite a ngah dingin kilawm keng, zong ki lamen keng” cih liang ding lah hilo leuleu!\n20. (1) I muh, i-theih khat pen a mu masa, a thei masa tang nuam-a, a masa tuh keei-na pen neulai pilna ahi hi.\n(2) A gen ding, a pau ding a kilawm zaw om khaleh, ci-a hu-ngaihna pen laihawl pilna ahi hi.\n(3) I gen i-hawmna, i-nahoih sepnate, mite’ hong pulak’ sak ding hu-ngaiha, ngak zawhna in picing pilna, makai pilna, pa’ pilna ahi hi.\n(4) I hoih, i-phatna, i-thupha bawlnate, mite in na phattuam pihin, ei’ min dawk lo-in, amau’ min i-dawk’ sak theihleh, Khris’ pilna ahi hi. “Mihing a sihleh Pasian a nungta ding hi.”( Mawhna sungah si, Khris sungah hing..Rom 6:1-14 ).\nLawmte tawh kizopna ah ahizongin, tungsiah, nuaisiah tawh kizopna ah ahizongin, thu khat, la khat peuhpeuh ngaihsut phatphatna zong, “Ngakna” mah ahi hi. Pasian’ zia pen mihing a nunung pente’ nung dongah om lai ahihmain, na ngak-a, na hu-ngaih zawh nakleh, Pasian tawh na tonkhawm thei ding hi. Hun-sia pen sungah na tung kha ahizongin, hun nunung dongah Pasian a om lai hi. Thuak keikai-na in ngak zawhna piang sak a, ngakzawhna in Pasian tawh kikholhna piang sak hi.\nPrevious: Malaysia gamsung Operasi pan gamdangmi 1509 kimankhin, 28 Employer zong kiman\nNext: Malaysia Mydin Shopping Mall ii Lift sungah nupa kopkhat nai 25 sung awkcip\nTulaai Leitung Thang Tuamtuamte Updates (Oct 23)\nPa Lukas Kap Sawm Dal – Buansing Beh (kum 31) in hongnusia


url: =Oct. 27, 2018 | Pawlpi Sungah Ka Tuakkhak ~ MUC\nOct. 27, 2018 | Pawlpi Sungah Ka Tuakkhak\nAdmin 7:49:00 PM Articles, MISSION NEWS\nPawlpi Sungah Ka Tuakkhak\nYin Pheara, 20\nPheara in kum 19 a phakin Pasian tungah nget khat nei hi. Amah pen Cambodia khuapi liannihna Battambang khua-a om SDA biakinnah kikkhawm zelzel hi. Mal. 3:10 sung a “ Ankholna ansal-ah an a om theih nadingin sawm-ah khat hong paipih un. Koih nading mun om nawn lo zah dongin thupha kong pia ding hi. Hong ze-et dih un.” cih pastor pa in a sim thu a bilkha-ah mang lo hi.\nSabbath ni kikhopna-ah sumpi kaihkhop hun hong tungin Pheara in zong 1000 sumpi dingin khia pah hi. A neih khempeuh khia hi. A zing ciangin lamet lohpi-in a u pa Phirun kiang pan 10000 hong ngah hi. Tua sumte in amau ngei-na bangin a si khin mite aa ding pawi bawlna-ah zat dingin a kipia sum hi. Ni dangin tua bangin sum ngah ngei lo hi. Tua hi-in Pheara in lamdangsa hi. Pasian’ piak thupha ahihlam phawk kha lo hi.\nSabbath kik ciangin tua bangin sumpi khia-in Pasian in thupha hong pia takpi ding hiam, ci-in Pasian ze-et hi. Sumpi kikaihkhop ciangin Phreara in zong a sum ngah lak pan 1000 sumpi-in khia hi. A sum neihlai 5000 bang om hi. Motor cycle aa ding petrol lei nadingin sum kisam hi. Tua kaal sungin a lawm a gualte tung panin sum honkhat hong ngah hi. Tawl khat khit ciangin Pheara in buai-na lianpi hong tuak hi. Pawlpi in Lungdambawl bawlna-ah a lawmdang 15 tawh hong pai uh hi. Pawi manteh mi thum a nungah tuangsakin a cycle tawh innah va kha hi.\nTua bangin khat vei a lawmte a kha-in biakinn hong tun kik madeuh, palikte tawh kituak hi. Cycle lukhu khu lo ahih manun mat thuak uh hi. Ahi zongin palik in cycle lukhu vai dong lo-in, cycle licence lak dingin sawl hi. Pheara in a u pa hopihin, a u in licence mangsak a, kem nawn lo hi. Pheara zong lungkham hi. Palikte in a cycle laksak thei uh hi. Tua hi-in a cih nading thei lo hi. Tua leh “ pastor pa’ thuhilh khat phawk a, hamsat hun ciangin thungen in” cih hong suak a, aman zong thungen hi. Tua leh palik khat va pai-in bangci dan hiam ci-in va dong hi. Tua palik in 20000 hong pia leteh pai thei niteh va ci hi. Pheara in sum nei lo hi. Ahi zongin computer lui khat, a zuak, a khot zawh loh, mun khatah 40000 tawh va poong hi. Palikte sum pia-in a cycle ngah kik thei hi. Hamsatna panin Pasian in a hotkhiatna thu phawkpha kik kik hi.\nCycle lukhu khu lo a lawmte in tua thu a zak uh ciangin lamdangsa uh hi. Pasian in Pheara a huhlam mu thei uh hi. Pheara in pawlpi mite khat kiang pan lukhu kawmin a lawmdangte zong kha kik hi.\nTu-in Pheara in tui kiphum khin hi. University ah sangkahin, pawlpi ah computer hilh hi.\nTu quarler leitungbup Sabbath 13 sumpi in Cambodia gamah kipuak ding hi.\nMUC in Tonzang pawlpi puak ding hi.


url: =Tong Luansiam Lia Zozam – 2 ~ Hau Za Cin :: ZOMI DAILY\nposted on 18 August 2011 at 9:56 am Lomkholna: Article, Hauzacin\nTong Luansiam Lia Zozam – 2\nZingsang thobaih in a maiphiat a, a laikhak ngahte thuk kik ding a gelh samsam hi. A lunglut lua khollo ahih ciang a gelh ding baih asa mahmah lel hi.\n“U Kambawi aw,\nNang tawh i kitheih hampha ing. Nong hawh zelzel ding uh lamen ing. Kei bel sawt zong a taam ding hikei ing. Khuado Pawi bei leh a ciahkik pah dingka hih manin nong it taktak ding uh zong ka um kei hi. Nong it taktak uh leh ka khua lam vuah nong hel ding hi inteh. Kong deihlohna hi kei, ka dinmun kong genna hi. Na kamsiam bek khawng a tang ka hi phial zong nong laikhak ka ngah hampha kisa ing. Na kamsiam angtang, – Lia Zozam”\nA dang khat Khualbawi ading zong a gelhzom pah vet hi.\n“U Khualbawi aw,\nNa vangkhua vuah vabang kong lenga, lungginloh na tongdam naubang ka saan manin hampha kisa in angtang mahmah ing. Ahih hang kei pen nong theihcian zong hilo, khualzin lai ka hih manin nong it taktak ding bel ka um tuan kei hi. Ahi zongin nong meltheihna a laikhak bel hampha kisa ing. Tongdam luansiam u Khualbawi aw, na thelnah laileng tongluan zaicin sutna khaubang ka hualhual ciang kei bek hilo lia paal zatam te zong na tongdam saang cimlah ding ciin ka kinem hi. Kei lah kungtung vasa tuang bang lel ka hih manin huihkhi dam seem in na lengkhia pah ding hi ing. Taka mel muh tongdam kisan loh ciang nang zongna lailungah hong ngilhpah ta ni cia. Na tongdam saang, – Lia Zozam”\nSun thapai in buhman su in tangho den uh a, nitak lam ciang a huan litlit uh hi. Khuado Singpua te zong hong tung damdam uh a, innka ah sing kiciang viatvuat ta hi. Khuado Vok ding zong innkatau nuai ah ngiit nguknguk zel a, innkatau khuam khawngah kitaat in a ging gamgam zel hi. Zozam pu leh pi zong tukum Khuado Innpi ding ahih manun a innsung uh hahsiang, a vante uh seng in innkhing leh mom khau teng munphiah tawh vaat siangin a hekciai thalthal uh hi. Zozam leh a nu in bel tanu te nasep huh in buhsep, vaimim su, nga tol, si su cih bangin zingah thai ah a annek ding uh a buaipih uh hi.\nTu kum pen ann piang bilbel ahih manin khuado pawi nopci mahmaha, khuazang bup in a lawp ciat uh hi. Hausapa veng ah ngial hoh Khuado do innkhat bangin voktal nih tak a goh sawm uh hi.\nNitak ann hong thuk khit ciang un Zozam zong a kuang la in a meh thuk a, mei gei ah ne dingin a tu ciil tetu hi. Tua laitak kongkhak hong kikiu a, Lianbawi, Khualbawi leh Kambawi te mah zawlhel dingin hong lut uh a, Zozam annekna gei ah Ciingtutphah tungah tuin mei awi kawmin Vok ann peuh ana toktok phot uh hi.\nPrevious: Tong Luansiam Lia Zozam – 1 ~ Hau Za Cin\nNext: Tong Luansiam Lia Zozam – 3 ~ Hau Za Cin


url: =Zomi banghang in kici zaw??? :: ZOMI DAILY\nposted on 24 March 2015 at 11:20 am Lomkholna: Article, Politics, SiamKhaute\nZo kici lo a, Zomi banghang kici\nHih tawh kisai in kagen nop tampi om a, ahi zongin kei muhdan tulai khuahun luanzia tawh hong at ning. No ngaihsut dan tawh akituah kei leh hong mai sak un. Lai ki-at ka muhte pawl khat zong hong koih zel ding hing,\nZo min puohna tawh kisai buoina tuomtuomte ang piankhiatna pen Mualpi khua Thang Za Tuan genna pan aa ki-at hi aci uh,Khamtung mite tangthu laimai 2 na sung ah:Ciimnuai pan in Songthu tate Thado,Thahthang leh Thahgen te makai in gungal gam Timu(Kaptel gam)ah va teeng uh hi.Tua ciangin tuhun laitak aa Zo minam ci aa ih min lawh te pen,Ciimnuai khua pan in Hanghil leh a naupa Milun makai in Balzang khua hongsat uh hi.Balzang khua pen gam mangtulak zolak ahih manin Hanghil suante Zomi kici mawk hi.Aman tak in gen ni ci leng,Hanghil mi kici leh aman pen hi ding hi”ci’n na ki-at hi.Tua tungtawn in,pawl khat in anei aabangin hingh at kia vuh hi.\n1. Pu Songthu,Pu Songza leh Pu Songkip te unau leh innkuan 40 khawng in mualtung lam zuan in Ciimnuai na tung uh hi.(A.D 1423)Ciimnuai ah khang 8 tang kiteeng khawm in 1420-1650 mihing zongh natam tetek uh ahihmanin ta Pasal khat minta-in beh leh phung min piang ahihmanin Zomi beh 200 val ompah hihang.Tua pan I teen khakna mun zui-in Sihzang,Saizang,Teizang,Zo cih bangin kilo hih tuak hi.Ahi zongin I pianma-in I pupi pen Zo hidingin ki ummawh den ahih manin ei Zomi,Cho,Sho,Khu,Yaw cih bangin ipian zia tek in kilo zawhihtuak hang.Tu-a Zo I cih pen Balzang zo tulak min hi-in PuZo hilo hi.PuZo pen Zhou,Chou,Zou,Yao hi kha ngel ding hi.C.Thang Za Tuan Tedim khuavak No.$(Page-34)ZOLUS Journal,,No.6(Page 82)leh adang laibu tampi te ah. ###Pu ZOnet laiat tung pan## 1.\nHih atung abangin ZOMI te pen Pu Zo in tate maw tusawnsawn maw zong ih theih ban khak loh uh Songthu, Songza, Songkip te leh Minlun, Hanghil ahi a, akuakua hi ta leh Mongolian gam panin hong pai khia in Zogam Ciimnuai ah khua hong satma sa pen in ih mu hi.\nCiimnuai hong satma in Kawlgam sung ah bang tanvei kivei khin uh cih zong ih thei kei uh hi. Ahih hangin hih atung a ih gen CIIMNUAI khua hong sat un Unau pawlkhat leh, meltheih Lawm leh gual pawlkhat in Ciimnuai hong sat cih pen kimu thei hi. PuZo I tute, suante hi cih pen mikim in ih upmawh tek uh ahi hi. Pu Zo suante, tute hi hang cihpen amasa in gen nuam masa ing.\nKhat in, ah at na khat ah Zo leh sukte khangsimna ah ci’n at: anuai abang”\nSong Thu (1325-1350)\nSong Kip (1350-1375)\nThat Lun (1375-1400)\nTaa Vai (1400=1425)\nNawng Tom (1425-1450)\nHang Ngul (1450-1475)\nHang Hil (1475-1500)\nMan Lun Man Tuang (1500-1525)\nNung On Tawng El (1525-1550)\nNung Kho Thang Mang Lai Sukte Khang (1550-1575)\nLun Neu Kam Thang (1575-1600)\nLun Tom Laai Kam Sukte (1600-1625)\nPha Pum Za Linng Suk Zo (1625-1650)\nSai Tuang Tuang tawng Mang Cin (1650-1675)\nLe Phua Tawng Pau Mang Tun (1675-1700)\nTuang Pum Vai sha Mang Piang (1700-1725)\nThang Kho Mang Kaih Vum Ngai Nek (1725-1750)\nMang Neu Tuang Za Lian Zaang Thuk (1750-1775)\nLang Za Khan Thawng Mang Kim (1775-1800)\nPum Kho Kam Lian Za Khup Khan Thuam (1800-1825)\nZa Pum Tawng Cin Mang Kam Hau (1825-1850)\nAm thang Mang Hau Lian Hau Pum (1850-1875)\nZa Kam Mang Lian Hau Hau Cin Khup (1875-1900)\nLang Za Cin Pum Za Mang (1900-1925)\nTawng Za Pau Sian Lian Pau (1925-1950)\nZoleh Sukte Khang simna. 2.\nHihdan teng hong hi leuleu hi. A khatna in hong at na ah TZTuan atna A.D 1423 kum ci in Nihna in AD.1325 pan hong ci leuleu hi. Tuma kum 1000 lai thupen kithei lo tek a upmawh or sansat tek hong suak or deihkaihteh hong suak hi. Hih tawh kisai tam gen nuam nawn khang.\nTanglai in CIIMnuai hong sat lai un Songthute Unaute or lawmtate in hong sat in Zogam hong lut masa uh hi. Tua zawh kum 100tampi khit ciangin Muntuamtuam ah hong teng uh a, Omna mun zui in Min or phung hong phuak uh a, tuate pen behmin hi lo-in, Pau zong hong tuam tek hi.\nTuate pen: Sihzang, Saizang, Teizang, Zou/zo, Tedim, saklam Paite, Gangte, Vaiphei, Simte, HMarte cih danin atuamtuam hongpiang khia cihpen kimu thei hi. Ciimnuai khua hong satte, PuZO I tate ahiphial zongin Hih atung a ih at minam dan a, ih ngaihsut pau tuamtek azangte pen CIIMNUAI khuasat pan in hong kigam la mahmah a, Tuadan Minam min pen Songthute in hong pua khia lo hi cih zong kimu thei lai hi.\nHihte pen amun leh mual zui a, hong piang tawm hi cihpen kimu thei hi. Kapan adam lai ing hih tawh kisai hong gen ngei a, Ka genkhia ngam kei hi. Ahih hangin TZTuan lai gelh leh Mipawl khatte gelhna ka muh takciangin hangsan takin hih ka ngaihsutna kapulak ngam hi.\nSongthu tawh kisai en pak leng En Songthu ci in, Falamte in Chongthu na ci in Mizogam a Hmarte in Chongthu na cikik in,\nThadote in amau aw kaih mah tawh Chongthu mah na ci a na suttang tang in Hmarte bang Kawlgam aom lai aa la phuah ciin Net sugn ah hong suaksak zel uh hi. Falam mi Facebook a amin “Chin suh” akici pa tawh ka kikum zel vua ko Chongthu suante hi ung, Chongthu khuasatna ci in Ka pute in nasat in tun tuateng ah teng lai ung ci hi. Ken ka theihma in Thado te na hiveh ka ci lai hi. Ei lak ah Songthu aomlam bang ka na phok vat kei hi.\nSongthu suan hing ci a akisutte zong ih pau uh kibang vet lo mawk hi. Amau sung zong kibang lo hi.\nPau bang hang a kilam dang hiam cih pen ka ngaihsut tak ciangin, tanglai in Galkido ngait2 in Khuakhat leh khuakhat kihawhlo kikawm lo uh a, tua hangin pau kilamdang semsem hi. Tun zong en pak le hang, Zoham tektek zong Tedim kual, Tamukual leh Cikha kual, lamka kual ate Zoham kibang lo volong hi.\nTedimpau zong kibang lo khuakhat leh khuakhat kibang lo hi. Teizang zong Cikha kual leh Tedim kual kibang lo tam mahmah veve hi. Pau pen khuakhat leh khuakhat kibang lo pian mawk cih pen ngaihsun le hang, tulai zong kikawm2 zo in tuaciang akilam dang lai hi ven, tanglai te kikawm vet lo kum 100 bang kilamdang mah lo ding maw?.\nCIIMNUAI hong satte ih et takciangin Unau maw? Ahih kei leh khuakhat maw? Pa unau, nu unau maw cih ih thei kei hi. PuZo tute, suante hi cih ciang bek mah hi ih theih.\nBang hangin tun Zomi kici a Zo bek kici lo ih hiam cih pen: ih theihsa bang mah in Zotribe zong ih nei hi. Amau te simmawhna hi lo in a, Kua mah in kua uzaw ding nau zaw ding cihpen ih thei kei hi. Songthu upa maw? Songza upa zaw, Minlun or manlun cih kua mah in zong ih thei kei hi. U zaw nau zaw tawh ih buai kei a, Zosuante ih hi cih ahi hi. Anau pen hi ta leh a upen hi ta leh Zosuante, tute ih hi hi. Zo tang tuam ding om kei cih kei muhna hi.\nIh Pu uh Zo ahih teh Zo hi hang kicih ding pen man tawh kibang na pi-in ngaihsut taktak leng man khin nawn lo hi. Kei pen keika hi a, Kapa kakici thei nawn kei hi. Kapa suan ka kicihtei or ka pu suan kakici thei bek hi.\nZosuante ih hih manin Zosuan kici leng aman pen ding hi a, ahi ta zongin Zomi cih pen ih zang uh hi. MI in hong lak pen Zo I tulehsuante hi hang cihna lai mal khat in MI in kikhin thei ahih hang ah hihi. Engish in ci leng Zo people kici a, ei a in at leng ZOMI kici hi. ZO leh mi ih khen teh English a, kizui tawh kibang a, ei a in akhiatna tuam tuak hong bang hi. Ih gawm teh malkhat hong suak a Zosuan cihna ahih lam kilang hi.\nZo kia kizang lo a Zomi ih cihna pen atute, asuante ih hih hang ahi hi. Kua mah Zo ki-om nawn lohi cih kei muhna ahi hi. Tulai Zo ham zang Zou/Zo tribe te in zadah thei mawk uh a, hih pen zakdah ding hi lo hi. Zo kia a zatnop uh leh hi pen tribe hi ei, kici ding a, Zomi azat uh leh aman pen ding kei muhna hi. Zakdah ding aom leh na mai sak un. Zosuan ka hihna tawh hih lai ka muhna ah at ka hi hi.\nZopau zolai ka zang a, zo ham ka zang sih hi.\nTua ahih manin eite pen Zo hi nawnlo in atute, suante ih hih manin ZOMI hi hang cih tuni in pulak nuam ing. Lungdam Asim mimal khat ciat Topa in ih kipumkhat na uh hogn suaksak ta hen,\nBy: Siam Khaute\nPrevious: Nute i pahtawi hi ~ Rev. Zam Khat Kham\nNext: Zomi Namlian Ihih Ngeina


url: =Lai Siangtho sungah "honguk kumpite' thu namang un!" a cih mah bangin Zomi galkap i nei a, i minam security ciangbek hi in, tudong kumpi langdo nailo hihang. Pasian mai le kumpi mai ah kisuanna malkhat zong omlo ding hi.\nParty le mimal vai ah kabuai kei hi. Party khempeuh zong amau muntek ah a hoihna le a thanemna om ciat dingin ka um hi. Mimal zong a hoihna a om mah bangun a thanemna mun kibanglo bek hiding uha, thanemna neitek ding hi.\nI kisap bang hiam?\n1. Tedim in District i ngah ding maw?\n2. Tedim, Tonzang le Cikha tengin Autonomous State ngahna ding maw?\n3. Federated State maw?\nMimal vai le party vai gen hilo zaw in, i gam sung tangthu le i phutkhak haksatna le mailam hong pai ding thu pawlkhat i kikum suk nuam hi. Kiteelpina pen tuzawh ani bek in kisamlai a, hun tampi om nawnlo a, khetsat hun bek i neilai hi.\nKipawlna ah makaipite in kamkhat nong tangko khiat uh mipi bangmah theilo ten mittaw sialkhat let-a ki um pahpah ahih manin, makai khempeuh in network pan ahi zongin khawmpi ciangin ahi zongin kampau ding hong ngaihsun un.\nUSDP (Galkap mangte party)\nHih galkapmangte' hong ukcipna sawtpi sung i thuak a, Tedim le Tonzang gamhuam sung bangah ki-ukna siat luatna tawh Sanggam Khalkha lamte makai in galkap kumpi langdo dingin CNA gamsung galkap hong kipankhia uh hi.\nCNA (Chin National Army)\nChin State buppi ading ci-in hong diang petmah uha, a sawtlo in gamsung ah nek le dawn ding a neihloh uh teh Chin State sunga mipi tungah nektawm zong, khutdawhngen le damiah dinmun naleng hongtung to mawk liang uh hi.\nTom gento lehang Tedim gam sungah Tedim kampau Zomi 14 vilvel hong thahlup sak uh hi. Hih pen CNA tungah i hehna i pulakma in USDP huhau a hong piang gamtatna hong suak a, USDP ukna mei kizomto hong suak hi.\nUNO, USA le leitungbup theih dingin Democracy lampi tawnin kumpi hong kilaihto a, Than Shwe panin Thein Sein ah Kawlgam ki-uk vaipuak hong kilaih hi. Gamsung zong tampi mah kikhel in noptuam mahmah cih ding ahi hi.\nAhi zongin a kisamlai mipite' kisap penin;\n1. Van man kiamlo mawk hi.\n2. Mipi' nuntakna ding nasep hong guanzolo uh hi.\n3. Mipi' pilna zonna dingin kumpi in huhlo hi.\nBawhlung suih bangin party teng hong kidem dinguh hita hi. USDP in hong ngah leh vanman hong kiamtuam hanhanlo ding a, mipite' nasep ding hong guanzo zuahzuahlo ding uh hi. Gamdang ah mite' sila dinga Zomite i puapial khengkhang pen USDP in Kawlgam hong makaih man ahih lam teltek napi hangin ihmu kineih Zomi makaite' laimal le kammal kamuh khak, kazak khak ciangin na mipite uh hong it taktak nailo nahihna uh katel a, ka khasia nuam hi.\nA taktak in 2010 kumin ki-ukna tampi hong kikhel toh pen Democracy party teng le mualtung singnuaimi teng hang hi a, a diak in leitungbup Democracy Symbol Daw Aung San Suu Kyi hang hilel hi. Hizah in hong dianglo uh hileh bang i cici tam? Tuni tuhun in hiciang Kawlgam dinmun pen a lungdamhuai mahmah thu cih ding ahi hi. A pawlpi tek panin Pasian sathaunilhte' makaihna tawh khitui luanglianga i thungetna zong Pasian in hong dawng hi ci-in ka ngaihsun hi.\nNLD le ZCD\nZomi minpua bek hilo, Zomi hanga mat le hen tampi vei a thuak Pu Chin Sian Thang le a pawlte thapiak ding pen mipicing Zomi khat i hih leh haksa sa kei ni. Amau kuangluina munteng ah ZCD mah mee piatek ni. Tualo mundang tengah Kawlgambup mipite hongit man-a mat le hen tampi vei a thuak Daw Aung San Suu Kyi le apawlte mee piatek ni.\nUSDP hanga nektawm zonga gamdang ah namdangte' khenuai ah simmawh bawlsiat tawh nektawm zong na Zomipih,\n2/14/2018 11:34:33 pm\nYou know i like this article because it has the best writing skills. These things are not easy to do and some rules which are very important while writing an article. The author of this article has the best knowledge about how to give the message through a blog to public.


url: =Malaysia om mipihte :: ZOMI DAILY\nMalaysia om mipihte\nposted on 23 May 2015 at 7:43 pm UTC+9:30 Lomkholna: DavidTuang, News, Zomi\nTu laitak Malaysia khua hun siatna kigengen sam na ven, ko tuni ciangciang zankim zankhang in Pasian’ minphat in awngziahziah in, holim lua kisa in zukham kitawngte bangin kiko ziahziah thei lai ung. Topa’ hoihna hang hi.\nPaul leh Silas in zong lungkham mangbatna mun ahi thong sungpi mahah Topa’ min na phatphat uh ahih manin Topa’n amaute adingin na hong sep tak ciangin, tua Pasian’ nasepna kuamah in khaktan zo tuan lo a, amaute in suahtakna a ngah ban vuah thongkong cingpa nangawn in pianthak lawh ngah hi.\nI omna mun lungkham mangbathuai mun himah taleh, Topa bekmah liansak in, amah bekmah na phatphat lel ni. Topa’ adingin a haksa bangmah omlo a, aman’h na hong sem peuh leh kumpi thuneite a kipan kuamah in ama nasepna khaktan zo tuan lo ding uh hi. Eite’ bit nading leh eite’ suahtak nading pen Topa’ khut sung bekah om hi.\nEite in a lungkhamhuai mun pan mahin Topa bekmah na phatphat lel leeng a sawt loin ama hoihna i mu dinga, thongkong cing banga eite hong ukcip i kiim i paam a, thu-um lo mite na ngawnin Jesu hong mu, hong sang thei ding uh hi. Lungkham nading bangmah om kei. Eite Pasian in lampi hau lua a, amah in na khempeuh hih thei hi. Amen!\nPrevious: ZAM Thupuak :: 24 May 2015\nNext: Cardinal Charles Bo leh Irrawaddy News tanute Interview\nNaa Pau says\n23 May 2015 at 9:29 pm\nNa khem peuh ahTopa hoih na bek mah hi I ki sak theih pih\nMalaysia gamsung ah Passport leh Seal atuh abawl Myanmar gammi 3 kiman\nKumpi Phiangsiah piak huaizia\nMalaysia Wisma Bernama ah Bomb om ci’n ki patau mahmah ~ ZD


url: =Zolai Simbu Kum 100 Cin Pawi Ah (8) ~ Hau Za Cin :: ZOMI DAILY\nZolai Simbu Kum 100 Cin Pawi Ah (8) ~ Hau Za Cin\nposted on 14 January 2015 at 11:11 am Lomkholna: Article, Hauzacin\nZomi lasiam J. Lianpu lasak youtube pan ka et thapai leh ka laigelh ding nangawn mangngilh dektak e! Sorry. Rev. Dr. Thuam Khan Thang, Vice President, Zomi Christian Literature Society thugenna keima notebook pan ka tomlak hong luikhia ing. Ama gendan kammal khempeuh kigelh khin manlo a, a kicingzaw VCD ah hong kihawmkhia ding hi.\nLai Siangtho simna: 1 Korin 10:11: Leitung bei kuan hun sungah a om eite adingin hih thupiangte i etteh dingin thu hi a, eite hilhkhohna dingin lai sungah a kiciamteh ahi hi.\nHih nitak hun ka ngah ciangin ka lungdam mahmah a, ahi zongin Hebrew laigelhpa in ka kimkot ah upna ah mi masate in hong umcih dimdem hi acih bangin ka kim ah Doctor vive in hong umcih ahih manin ka nuamna hong kiam deda hi. Ka lungdam man hi. Mite in Sia Thuam in thu a gen ciang sawt lo hi, ahi zongin a kum a tam semsem leh a thugen zong sau semsem hi ci uh hi. Tua manin a sawtlua dingin a ngaihsunte adingin sauveilua lo dinga, a tom lua dingin a ngaihsun te adingin tomlua lo ding hi…mipi kinui zaizai hi… A thulu ah lutsuak pah a:\n1. ZOLAI ZOMI LEH I MABAN\nTangthu: Pu Mangtal in a laigelhna khat ah minam dangte in mintap, thalloh, tanu, thusa, zawl… cihte neilo uh hi. Zomi te bek hih banga ngeina a neite hi hang. Zomite midangte pen a zi ding, a pasal dingin minamdang a la tam ngeilote hi. Cimnuai ah sa kibak Geltui ah kithuk cih a nuntakpihte hi hanga -lungdamna a thukkikte, a mangngilhlo te hihang. Sutpom, mawhmaisakna ah zong Judahte biakna tawh kibang hi.\nHallelujah cih i zat ciangin zong a kisam teng bek ah zang ding hi hang. Hallelujah cih taklo te khawng hallelujah cilo ding hi hang. Ngeina a kician bek ah zang ding hi hang. Ka tan sawm kah laiin lawmte khat in sangkahna ah buh huan in a siamloh ciang buhcim suak hi; tua khit ciang hallelujah ci mawk hi. Tua bang a thupilo a hallelujah cihtak lo hi. Pasian thu manpha bek ah hallelujah cih ding hi.\nPasian gam adingin kithawikholhna, lunggulhna, deihna nei i hih manin sangmangte kibawlsialo hi. Leitung dang ah kithat, ngawng kitan cih bangin in om hi. Zogam ah sangmang hong paite in lai hong tonpih uh hi. Lai hong pattah uh hi. Lai hong pua uh hi. Lai i neih pen Pasian thu tawh hong ton hi. Sangmangte tawh hong ton hi. Zolai pen Romanize ahih manin lawm kawlte lak lak leng lamdangsa uh hi.\nZomi te minam khat ihihna pen mikang vai takin kawlgam ah puanten tenglo in long pant bek mah a teng nuamte ihi uh hi. Mikangte in Zomi te leh Gorkha te bek amau tawh kithuah dingin na deih uh hi. Ahang – citak uh hi. Penglam movie sungah “lem incia, lem incia” ci den hi. Zomi ngeina tawh kituaklo hi. Zomi te pen citak hi hang. A lemlo dingpi ‘lem incia, lem incia’ ciin a lemdingin vai a hawmhawm (nah-le-muh) a zangte hilo hihang. Thudik thuman ngakin a kilem hun a ngakte hizaw hang.\nTangthu khat hong gen nuam ing. Zomite a citakte hi hang. Kaptel ah nidangin Tapidaw suak masa (a min mangngilh pak ing ei – HZC) lawmta nih singphuk, khat sing in deng in si ding hita a a lawmpa in zu tulh in hopih hi. “Hih ka zu tak khat dawn lecin sialpi tawh hong vui ding, na luang hong pham ding, sanggam laiguizom bangin hong la ding hi ing, khasia kei in,” ciin zol hi. Amah’n a dawnkikna ah, “Lawm aw, Zomite in lo i khawh ciangin singphuk in, lohal in, lopawi in, lokho in khaici a gah ding ngak hi hang.\nKua mah in anlak ding ciangin lo taisanlo, lo nusia ngeilo hi. Tua manin ka Christian upna nusia in zu dawnlo ding hi ing. Kei a hong dawn ding vantungmite hong tungta hi. Christian teng ka kiangah hong nai un. Thu umlo mite na kikhin un,” ciin Christian khempeuh in thungetna neikhawm uh a Amen a cih uh ciang amah na paita hi. Tua zah in a citak, a upna a lenkip Zomi te hi hang. Tuni in hong kicileh e leh?\nSia Enno in a laigelhna sungah khat ah kum 2000 khit pen Zomite khut kiletkik hun hi. ZCLS in kum 2009 kumin hunzatna consultation khat hong neihpih a, nuam kisa hi. Zomite zong a bul ah kipankikta hi. Beh leh phung u leh nau vai ciang bek tawh kibuai lunglung nawnlo hi. A lianzaw nate sem dingin a kikhutlette hita hang.\n1. Puahkik hun hi. Khamtung pen JCB zanga lei kito tawh kibang hi. Mun tuamtuam ah JCB leito mawtaw tawh kito a, khamtung khua tuamtuam kito khinta hi. A mualbote kito tam in, a guam thukte kivukta a, khantohna lam kimanawh hi. Khamtungah a ettehtak pen Kaptel hi. Kaptel khua leh tui khangin khua leh tui ki it a, kipuah hi. Khamtungah computer 100 kikoih hi. I gam hong khangto semsem hi. Computer 100 kikoihna na mu ngei uh hiam? Zogam kipuahkikta hi.\nLaibu bawl kihatta hi. Sia thawngno in laibu bu 100 val bawl khin a, mipi sim theih dingin hong luikhia hi. Lasiam zong kitam, CD zong kibawl hi. Kamsen bang siam ka sa hi. Kawlgam biakna makaipi khat in Karen te in zu khamsa in la mah na sasa laiin Zomi te ahih leh na khangto in Doctorate degree vive na ngah ziahziah uh hi ciin gen ngei hi. A khangto Zomi hi hang.\n2. ‘Pa ken a guh pet zo’. Tuhun pen ‘Hun’ kikhel hi. 1960 kumin Japan te in battery nai bawl hi. Hoih hi. Ahih hangin Swiss te in a theih ciangin battery nai peuh ciin thusimlo hi. Pawlkhat in umlo, awlmawhlo hi. Japante demna dingin Swiss te in a nai bawl uh hoihsak semsem tamman semsem, tua kikal in Japan te in tampi na bawl mengmengin leitung na zel khin uh hi. A sawtna ciang mite in Japante nai lei in Swiss te in a zuakna ding hamsa sata uh hi. Tua manin hun kikhelkhel hi. Swiss te in hun kikhel theilo in hun na laplo uh hi. Sumbawlna bek ah hilo in leitung pilna sinna vai, nek leh tak zonna vai ah zong a hun lap kul a, hun kikhel theih kul hi.\nKhatvei ka tanu in meh limlo sa ahih manin, “Pa, ken meh lim salo” ci hi. Paulo in ne lel in a cih hang ei meh lim sakte i tate in lim sa nawnlo in zong gen ngam lel uh, pulak ngam uh hi. Hun kikhel hi (paradigm shift). No hun leh ko hun kibang nawnlo hi ci lel uh hi. Sakollam lam ah numeino khat na pilzaw hi. “Pa, ken meh lim salo,” a cih leh a hauzacinpa in, “En zong i neu lai in sa meh khawng ne ngei kei hang,” a cih leh, a tanu in, “Pa, nang na pa zawng, kei ka pa hau,” ci lian mawk; a pa zong lungdam lua a ipsung sawk, “Hiah sum, sa va lei aw,” ci pah lian ci hi. Pawlpi sungah zong khangnote in pawlpi biakna sung nuam a sak uh leh pawlpi a nuam hilel hi. “Ko hun lai” cih den ding hi nawnlo hi. Khangnote i delhcip ding hilo in amau nung i delh ding ahi hi.\n3. Sepkhawm hun hi (cooperation). Gualkhadi gui zong a bul a tuamtek ahih hangin a gui zam sau semsem in mi huang, kei huang cih omse lo in zam kawikawi a, mi a ei huangah hong zam lut in ei a mi huang ah va zam nelh hi. Ahi zongin a gah a kilawh ciangin eima huang ciang bek kilo hi. I bul ciat pan po dingin ahi zongin a dawn lam ah kizom ding hi hang. Eima upna ciat tawh ding dingin a dawnlam ah semkhawm ding hi hang. Pawlpi bulpi khat ciat nei ding hanga ahi zongin na semkhawm ding hi hang.\nGamgi khen hun zong ahi hi. Eima gam ciangciangah gamtat hun zong ahi hi. Tua ka cih ciangin khangno leh khanghamte hun kigi ah kitelsiam ding ahi hi. Nute in na tate uh no na pai kei uh zongin na sawlsawl le uhcin a hoihna tampi om veve hi. Tu hun pen mimal Christian suak hun zong ahi hi. Mimal Christian suahna kitelmaw kitello cih theihtel mahmah ding kisam hi. Mimal tapidaw suahna ka nei taktak hiam cih na kidong ciat ding uh hi? Thukhenni ciang kei a lehlam ah ka om khak ding lauhuai kasa hi. Na nuntakna a kikhel hangin na gamtatna in a lah kei leh a mawkna hi.\n4. Cihtakna nei hi hang. Kim leh pam tawh kilemtuah den pen na-leh-muh hi, hoihlo hi. Cihtakna len kik ding hi hang. Zomi te a citak minam hi hang. Cihtakna ah kim leh kiangah a hoihlo a omleh a hizaw ah kalsuan ngam dingte hi hang. Lem incia cih tawh a kalsuan ding hilo in thudik thuman leh cihtakna tawh a kalsuan dingte hi hang.\n5. Lai nasepna a thupi sim hi hang. Na laigelh in nang bang mi na hiam ciin hong lak hi. Master degree ciang na neih leh laibu 5 ciat, Ph.D. ciangin bu 10 bawl dig hi hang. Laibu tampi kisam hang ei. Lai zong simsim ding, simsim ding. A piangsa khempeuh etteh ding hi hang. Pupate cihtakna etteh ding. Ngeina hoih a neih te uh etteh kik ding. Gamtat hoih a neihte uh etteh kik ding hihang.\nMinam maimai hilo in minam kiciante hihang. Itna a bulphuhte hi hang. Pasian, theihloh Pasian a zongte hi hang ei. Unknown god a zongte hi hang. Sangmangte in lai tawh hong pattah manun degree ngah zong tam mahmah hang ei. Degree kilala mai hi. Mi citakte zong hi hang. Cihtak manin kumpi pan zong hamphatna om hi. Gam sungah khantohna om hi. I gam Topa in hong puah hita. Kawlpi zong meihoih ta ding. A man tam ci lo dingin a mei a hoih nak leh a man tam taleh pia ziahziah ding hi hang.\nTapidaw lim leh mel: Ka pi in, “Kawlte a kam san,” ci hi. Tun tua banga kamsan ka muhteh ka pi gente ahi tam ci ing. Zomite a cihtakte ihi hi. Vaimim leh gatam tawh a khangto, kam bel a khuah ngeilote hi hang; haza leh hanawtna tua hunin na omlo hiven. Bishop Felix in Vatican ah a pai in vaimim tawh khangkhia hi cih a gen ciangin lamdang sa uh a, vitamin kisap nei niteh ciin um uh hi. A sit uh leh vitamin kisap nei tuan peuhmahlo hi. Kamsan a neilote, vaimim leh gatam tawh a khangto a kamsung a siangthote hi hang. Tuhun ciang kamsan ka muh leh ka pi ‘kawlte’ a hi ding vive in ka ngaihsun hi.\nTun Zolai kum 100 cingta, ahi zongin zunzun puahpuah kul lai hi. Laibu bawl ding hi hang. Sia Thawngno bekbek kawi taisaksak lo ding hi hang. Huh in panpih ding hi hang. A mawkna bek in ngahsawmlo in a sum tawh lei ding hi hang. Topa in thupha hong pia ciat ta hen. Amen. (zop lai ding) Hau Za Cin\nPrevious: ZIUSA pan Dahna Pulakna: Mangpha Lia Cin Sian Kim, Nashville, TN\nNext: Tulaai Leitung Thuthang Tuamtuam Updates Jan 13,2015\nVUM LAM TUANG says\n15 January 2015 at 12:48 pm\nREV. DR. THUAM KHAN THANG THU GEN NA, NONG AT KIK HOIH SA MAH MAH INGH, LUNG DAM!


url: =Lasasiam Lia Zamnu tawh Holimna - TUNGZANG NEWS\nMIZORAM A MINTHANG LELTE JOURNAL TE LEH LIA ZAMNU\nNung Nipi masa sungin Kawlgama lasa siam minthang khatna a ngah Zomi sungah a sang tung pen Sung Tin Par thu hong kigelh zo hi. Tutunga Chin Live Aid Convcert gam thumah a kineihna panin lasa siam I theih khak nai loh lungsim hong khoih zeuh khat om a, a meel I et ciangin tuaci lua zong hi khol lo napi-in, Concertna-ah la hong sak I muh lian ciangin "Ehei" cih ding zahin a lasakna in tha hong guan hi. Amah a thatang zong cingin maitai mel pua-in a aw siangin a la sakte thalawp huai ahih manin la a sak ciangin lam khiat ding ut huai phial zah dongin gualnop huai hi. La sak hong kipat nak leh khangnote ling pah diamdiam mawk hi.\nMizogamah amau pen ei kisap na danin cilehang "Paihte" i cihte hi a, ahi zongin amau gam lamah Paihte cih ut khol lo uh ahih manin "Ngaihte" ci-in kisam zaw hi cih amah Zamnu genna panin I thei hi. Bangbang hi leh Mizo sungah zong Bru cih ahi zongin, Riang cih ding a ut zawk dan khat mah uh hi ci-in sang leng hoih pen ding hi.\nLelte : Zomi nam sungah nang bang lasiam hong kineih pen hong antanpih mahmah ung. Na lasak ka zak phetin tha hong pia hi. Mizogamah nong zin kha ngei hia? Nong zin ngei nai kei leh nong zin nuam hia?\nZamnu: Midang te'n zong tua hong ci thei zel mah e, a kibawl tawm sa zel uh. Ahi zongin Pasian in hong piak hi a, ka neu tunga kipanin ka hawi hi a, tuhun ciangin stage khawngah I din mun teh hih bang danin ka bawl hi zaw e.\nNote: A no sapna Lia Zamnu cih hi a, a kician zaw a a thei nuam leh hopih nuamte adingin a email- zannue@gmail.com


url: =Malaysia golhgukne akiman te lakah Police 3 kihel ~ ZD :: ZOMI DAILY\nposted on 7 March 2017 at 11:09 pm UTC+9:30 Lomkholna: Malaysia, News, Sawltak, World\nMalaysian Anti-Corruption Commission (MACC) akici Malaysia gamsung aom golhguk nesimte apholhkhia kipawlna te’n zanni in mi 8 mankhia uh cih NST pan kiza hi. Tua golhguk nesim akiman mi 8 te lakpan mi 3 tepen Malaysia Police te cimawk hi.\nSarawak leh Johor State sungteng ah Operations abawlna panin amat khiat uh ci a, Malaysia gamsung ah gamdangmi Legal Documents neilo te tungpan in golhguk anekna hangin akiman uh ahihi. Malaysia gamsung ah Kawlgammi bekthamlo adang Asia gamtuamtuam panin nasemding in kipai ngeingai tek a, Work Permit abei ciangin illegal immigrants kisuakmang ta hi.\nTua Work Permit neilo, Passport leh Travel Documents neilo, UN Card neilo teng Malaysia Police te’n sumtawkna in hongnei kik leuleu uh a, kimat kihen khat omleh kitatkikna sumzong khangsak semsem lailai uhhi.\nTuabang in adeihzahzah, a ut zahzah hongnget ziauziau uhpen golhguk nekna hi a, tuabang in a gamtatna uh ana enciksim giugiau dingin MACC aomkhakpen diknakhat neibilbel hi.\nLamkhat leuleu ah hih palik tepen amau deihzah sum tahkhakei leng alungsim kawivanglak te’n hong lehhek theikik leuleu uhhi. Hihnu hihpa in sum golhguk hongpiaksawm, Bribe hongpiaksawm ci’n hong lehhekkik leuleuleh lauhuai mahmah zel hi.\nZanni inzong Sarawak aom Sessions Court ah Immigration Officer khat RM500 golhguk apiaksawm khat thukibawl cih kiza hi.\nSum hongngengen palik teng ki manmangleh ihcihsam hangin, amauteng kimanzelleh sum apiapia tezong hong banlawhto thei hizelmawk hi. Sumvai ah kidop huai mahmah cih phawk huai hi.\nRelated: Malaysia mahmah ~ Mungpi Khupson\nNungsungteng zong muntuamtuam ah Operasi lut cih kiza kawikawi a, thunei te genna ah gamdangmi aguk om tamlua ahih manin, National Security lauhuai hi. Gamsung nawngkaina apiangsak pen gamdangmi te hizaw hi ci’n MACC Investigation Division director Datuk Simi Abd Ghani in genkhia sawnsawn hi.\nPrevious: Myanmar, Rakhine State sungah gamdangmi 28 gunkuang tawh kiman ~ ZD\nNext: Vondeih Kep Ding – 94 (Dimno’ Pa)


url: =PASTOR TE' MASUAN ~ MUC\nPASTOR TE' MASUAN\nAdmin 9:37:00 PM Articles, ZOMI SDA NEWS\nZON OLNA 1. Pastorte Masuan 2. Pai Khiatna 3. Sa Siang leh Sa Sianglo tawh gupna tan ding maw? 4. Lai Siangtho sungah Numei kidawk zawdeuhte 5. Ahoihpen Adventist Education 6. Isaac Watt khiatna 7. Cidamna Khawk 8. Haza Zatdan nam tampi in kizang thei 9. Thu Tuamtuam\nGospel a tangko dingin a om ahi hi. Tua ngiimna kikhel ngeilo hi. Tuhunin ahih leh Mangmuhna14:6-12 sung a vantung mithumte' thupuak bulphuh a tangko ding ahi hi. Hih ngiimna apicin nading Pastorte in pawlpi amakaih ding uh ahi hi. Pastor leh khawtual pawlpi in amau'sep theih dandan ding tawh kituak in nasep danding geel khin ding hi.Hih anuai a thute Pastor in anasep na-ah a ngaih sut masak ding thu te ahi hi.\nThugen (hilh)napanin pawlpi avaak,ahansuah , a makaih ding ahi hi. Thuhilhna amaan pen in Lai Siangtho sung a bangbang athu hilh ahi hi.Thu hilh pa in ama thu ahilh ding hi lo a, Pasian' thu puak ahilh Pasian' kamtai ahi hi.\nHih nasep lianpi asep zawh nadingin Pasian leh Lai Siang tho tawh hun zat khop kul hi. Lai sim hun apiak na uh tawh pawlpi in amah ahan suah ahuh ding uh ahi hi.Pastorte in in zingsang tung lai sim hunin zang nuam pen uh hi. Tua bang a zing sang hun te amawk na bang a ngaih sut ding hi lo hi. Pastor' masuan a thupi pen khat in thu hilhna ahi hi. Thu hilh a siam semsem nadingin Lai Siangtho sim na hun tampi azat ding kisam hi. Tua hileh amah bek hilo-in pawlpi in zong phat tuam pih ding hi.\nPastor in ama masuan azawh nop leh laibu nih tawh aki mel theih mahmah kul hi, ci-in aminthang Pastor khat in gen hi. Khat pen Lai Siang tho hi -a,a dang khat pen pawlpi mi sayin ahi hi. Lai Siangtho banah tuucing pa in a tuute hoihtak a a vaak nop leh atuute a theih kim kul hi. Thu hilhna bekin a suk khak zawh loh pawlpi mi zong om thei ahih manin, mimal a nasep na zong aneih veve kul hi.\nPastor pen pawlpi mite' inn ah hawh ding ,amaute' dahna, lungdamna, hatna leh hat lohna theih pih ding hi. Hih pen Pastor nasep bulpi hi a, Ellen.G White in zong hih bangin na gelh hi: "Hih nasem dingin kipan napi, kipumpiakna atawm theithei tel a,thu hilh na bek tawh ki lung kimsak a,mimal nasep na (Personal Ministry) midangte a semsak mi-i nasepna pen na Pasian in san tham cing sa lo hi.". The Acts of the Apostles ,p.527.\nPastor nasep lakah tuucinna a thupi pen ahih hangin amah bek in a sep ding hilo hi. Elder-te ,deaconte leh deaconess te zong pawl pi' nasem (sila)mah hi uh hi. Pawlpi mi khempeuh tawh kizopna, kimel theihna kician tak a om theih nadingin pawlpi ciat in hoih takin geel kul hi\nLim tak akikan tel na-ah, Khalam vai, Sum vai,dam mawh vai leh lungzuan khuangaih laitak, tangsap lian khat peuh a om laitak amimal kizop, kidonna a om loh manin pawlpi pan atawp kik tam pen hi, cih kimu hi. Pawlpi mi khat haksatna amah guak thuak sak a, pawl pi-in a phawkkhak loh ciangin amah a lungkia-in, khasia-in pawlpi pan tawp thei hi.\nPAWLPI MAKAITE PAWLPI MITE PANTAH DING HIAM GUAN DING:\nPasian' na asem dingin Pastor in pawlpi mite pantahin hiam guan ding hi. Tua nasep na-ah "pawlpi' ading "nasepna leh "pawlpi' na" sep khiatna nam nih huam hi. Pawlpi pen ama mite'a bek asem ding hilo-a,mikhempeuh kiangah hotkhiatna thu apuak ding zong ahi hi. Tua nasep na-ah pawlpi mi khem peuh kiangah hotkhiatna thu apuakding zong ahi hi.Tua nasep na-ah pawlpi khempeuh pang ding a, tua dingin kisin kipattah na zong aneih kul hi. Akipattah dan ding uh pen amau' khuatual a kisapna dan tawh kizui hi ding hi. Khawtual pawlpi a kipattah nate ah Mission Departmental Directorte in hong huh thei ding hi. A pawlpi Pastor mahmah pen tua bang ahilh thei ding mi hih kul hi. Pasian' nasepna a picin taktak na dingin biakinn (pawlpi)khempeuh kipattahna (trainning )phual hi ding a, Pawl pi mi khempeuh kihel ding hi. Pawlpi mi khempeuh in azat theih ding kha (mi)ngah om hi. Tua ban ah amau' nopsak dan tawh kizui a kha(mi)ngah thei a suah nading un,a mimal ' siam na leh lawpna ciat tawh kizui-in pattah ding zong kisam hi.\nLUNGDAM THUPUAKNA AH PAWLPI MAKAIH DING:\nBiakinn khempeuh lungdam thu tangkona phual, pawlpi mi khempeuh lungdam thu tangko pawlpi ahih ding kisam hi. Hunbei ding nai hi cih um a, nasep na zawh nading hunta ih sak leh,lungdamthu puak khiat ding pen tupna lianpen ih hih sak ding hunta hi. Pawlpi in ihsep ih bawl na khempeuh tua lung sim tawh ihsep dng ahi hi.\nKhanlawhna,kipuahphatna leh lungdam thu puakkhiat na hih thu thum tonkhawm hi. A thadah pawipi tungah Kha Siangtho kibuak ngeilo ding hi. Mingah nasep na-ah khanlawh na zong hong om hi. Lungdam-thu puak khiat na in khanlawh na piangsak a,amaan khanlawhna pen kha (mi) ngah na in zui tawntung hi.\nPAWLPI MITE KIHEL SAK DING:\nPawlpi mite' tha leh siamnate zang a, a mimal hanciam sak na in pawl pi' mainawt na ahi hi. Nasep a thupina leh goal te cit zawh nading Pastor in pawlpi' mai ah lak den ding a, amau' siamna ciat tawh kizui-in a masuan ciat uh a zawh ding a thupi na zong lak den ding hi. Pawlpi mite hansuahin, pantahin, nasep lian zaw asem dingin makaih leh, Pastor in mi ngah nading leh midang pattah nading hun tam ngah zaw ding hi.\nMikhat pawlpi sungah tui hong kiphum ciangin nasep aman hi nailo hi. Upna-ah akip nadingin vaak kul lai a,thunget dan, Lai Siangtho simna Pasian ki-ap den nading dan leh a upna midangte ahop sawn theih nading dan hilh kul lai hi.\nThu um thakte a sukha mahmah thu khat pen pawlpi sung a amuh loh uh omdante ahi hi.Amuh khak kha lam omdan te in ama omzia koi ciang hiam khat hong sukha ding hi. Pawlpi sungah alum lel ahih kei leh avot omdan te in, thu-um thakte upna-ah a kop taktak ma-un amaute sia sak ding a, khingcip sak ding hi. Tua hih manin Pastorte, pawlpite leh pawlpi makaihte in hih thu nakpi a a ngaihsut ding uh kisam hi.\n☺ Siapa: : Kikhop pen pumpi a dingin cidamna, lungnopna leh kha a dingin kha gilvahna ahih manin zongsatna hoih khat hi. "Thadah kei un".\n☺ Pawlpimi: : Himah,Sia aw pumpi ading nacih, kei bang hoh inn om leng, ihmu theingeilo, Biakinn kong paiteh biakinn ah ihmu thei bilbel ing.\nSource: Vol . 2 Conference Thu kizakna Jul- Sep, 2016


url: =Zomi te khantohna ding lampi :: ZOMI DAILY\nposted on 6 April 2015 at 1:42 am Lomkholna: Article\nLeitung ah mikhat a i pian leh, Pasian in, nam, pau, ngeina leh biakna hongpia ciat a, tua sung ah ei, Zomi te zong i kihelkha hi. leitung ah mihing khempeuh ih vun clour a kibat loh hang in, Pasian hong bawl dan a ki bang tek i hi hi.\nTua hi in, ei Zomi te zong, Pasian in mikhangto nam te mah bang in a khangto thei ding a, hong bawl leh hong sehsa a hi hi. Tua hi a, i khan toh theih nading in hong khat mah kong gen beh nuam hi;\n1. Pasian in Innkuan (Family) hongpiak masak leh thupi a sak mah bang in, i Innkuan nuntakzia pen, Pasian deihna tawh a nungta Innkuan i hih ding thupi masa pen hi.\n2. Pasian in, Innkuan sung ah, Pasal Lutang a a seh mah bang in, Innkuan sung ah, Pate thu neihna leh vaihawm na a om tek ding kisam hi.\n3. Pasian in mihing te hong bawl in, a mah tawh kikhawlkhawm ding a, hong bawl a hih mah bang in, a mah tawh i kikhawlh theih na mun, Biak Inn pen kikhopsim a, ih pelh ngei loh ding kisam hi.Pasian tawh a kikhawl den te, Enoch bang si lo in, vantung ah Pasian in la zen hi veh aw guai…,\n4. I Topa Zeisu in, thanuamlua kisa, a sun a zan ci lo a, ngasa a beng, Peter te a nungzui ding in a sapmah bang in, ei Zomi te zong, gamdang khong a i nasep dan in, thanuam tak in, i Zogam ah nasem leng Pasian in thupha hong pia lua ding hi.\n5. Daniel leh a lawmten, a nuntakna uh siangtho tak in, kem uh a, milim bia gam na ngawn ah, S(1) suakzo mawk uh hi. Ei Zomi te zong, i ma hong khak den pen, Pasian nasem te leh Sum zong pai zong te a tamzaw pen, i nuntakna a siang tho a i kep zawh loh man hi den zaw hi. Tua hi a, Pasian mah mitsuan a, a siangtho a ih nuntak na kem a, na i sep ding thupi mahmah hi.\n6. Makai picing khat i hih na ding in, Paisian zahtak na leh thuman na kisam gige a hih lam i theihtek ding thupi hi.\nPilna sang pen na nei a, na ngah zong in, hih te nih na neih kei leh, a mawkna a hih lam na phawk ding kisam hi.\n7. Mi minthang hih ding khong hanciam sang in, Topa zat theih a na om ding thupi zaw hi.\n8. Mi khempeuh Pasian in a muh bang in nang zong na muh theih ding ki sam hi.\n9. Itna om lo a, nasepna pen, lawhcin na om ngei lo cih phawk tawntung in.\n10. Mi te hong sat hongmat ding sang in, Topa hong sat leh hong tai ding lauzaw in.\nBy. Dr. Zam Thang.,Ph.D.\nPrevious: Ka sungthu kiukhat (1) ~ Deih Tung\nNext: Apple cidam nangin hoih


url: =Kalaymyo "Santa Han" vai tawh kisai - TUNGZANG NEWS\nKalaymyo "Santa Han" vai tawh kisai\nDear Zomi & Thu-um mi akuamapeuh,\n(TZN) - Hih Santa (Satawm veeng pam a) Pinlong buppi zat ahi, "Santa Han" tawh kisai thu hong puak masate' genna ih Zomi group mail gol diak pawlkhatah ka muh loh ciangin net tungtawn a kikupna tuamtuamte la kikin, thu-lu thak guanin kong khahkhia hi. A thu-te makaiten kicingtakin hong gen khin uh ahih manin tua-ah na na en un.\nHih vai tawh kisai-in Hanlui donghu komiti kisehna leh zaksakna a om sa tungtawnin thai ciang, May 1, 2012 (tuesday) Am.7:00 hunin han-ah mipi a paithei zahzah pai-in thunget khopna leh lunggulhna, deihnate lahkhiatna hun khat kineih sawm a, makaite'n lai zong paisak khin uh hi.\nBoihsen i dotnate keima muhna bang kong gen ding hi. Ei Tedim kampau Zomi bek hi lo-in hih han a zang i sanggam namdangte' tungah zong palai kisawl a, Revd Daniel Khen kipaisak hi, cih i ki pulak nuam hi. Tua tawh kizui-in Revd Daniel Khen pen Mizo leh Falam pawlpite-ah a thu va zasak kawikawi hi. (Siapa pen a nu le pa Falam hi a, Tedim lakah khangkhia bek tham lo-in Agape AG akiphuh tunga kipan Sia Go Nang tawh nasemkhawm uh hi a, Tedim pau pen Tedim mi ciik a kisamahmahte bangmahin siam a, amau pau sangin zang zaw ahih manin siamzaw-lai ahi hi. Hun zat a siam banah i gam leh i minam vei ngiatin, Nipi zingsang kikhop sim phialin i Kawlgam ading, i minam ading cih thungetna a neihpih thei zel Sia kician mahmah khat ahi hi). Tuzingsangin Agape AG ah hunzang a, hibangin gen hi.\nSangam namdangte bangin eimite i lungsim picingin kipawlsiam leng nak uthuai hi ven, ci bek hi. Hih han vai tawh kisai ka va pai kawikawi ciangin a dangdangte banah Lai Baptist leh Holiness cihte a kipan pawlpi tampite in, nomau hibang hong vaan thei na hih manun i lungdam lua hi, thupi kong sa lua uh hi. Nomau cih bangbang kong zui ding uh hi, hong ci, ci hi. Eimi lak pen tuabang hamsa lai zek cih ding hi. Kuamah dang a mapang, a vaihawm thei, a vaihawm zo a om loh kawmkal ah hibangin mipi veina leh lainatna tawh hong mapang makaite thapia a, i mapanpih ding longal om lo hi.\nMAY 1, 2012 "MAY DAY" NI-IN "SANTA HAN" AH THU-UM MITE THUNGETKHOPNA LEH LUNGGULHNA/DEIHNA SUAHKHIATNA OM DING AHIH MANIN HONG KIZAKSAKNA TUNGTAWNIN SIAMPI NGAHSA, SIAMPI PUAN NEITE'N SILH CIATIN, ZO PUAN (OR) LAI PUAN, MINAM PUAN A NEITE IN SILH IN, A NEI LOTE ZONG MI A TAM THEITHEI PAI CIAT NI, CIH PEN COMMITTEE' LAMPAN HONG ZAKSAKSA UH AHI HI, CIH A THAKIN I KIPHAWKSAK KIK NUAM HI.\n"MAY DAY" (MAY), HIKHIN PAH LIMLIM AHIH MANIN I BIAK LEH I NEIH PASIAN' MIN TAWH I GUALZO DING HI, CIH I LAMEN HI.\nHih thu tawh kisai vai a teltheih nuamte in thu hong sung masa H.Vum Nang, Revd Dr.Lang Khan Khai leh Revd Go Za Nangte' genna na na sim le uh teh kitel pen ding a, Tg.Zam Thuam (Siamsin) in zong kawllai tawh kiciantakin hong gelh hi. Tua pen i group mail ah hong lut khin diam telpak keng. Groupmail sungah a om kei leh hong khakhia le uh ci hang. A kisamlai a om leh Committee te'n zong hongzasak beh leh hi ding hi).\nTZN Khazih sungah Sanggam,


url: =Tuni Pasian Kammal (Mar 7, 2018) :: ZOMI DAILY\nTuni Pasian Kammal (Mar 7, 2018)\nposted on 7 March 2018 at 9:29 pm UTC+9:30 Lomkholna: Biakna, Kammal, News\nTopa sungah lungkim in, amah in na lungsim deihna nang hong pia ding hi. (Late 37:4, TDB)\n1) Ei hanciam theih tawm thu tawh a pianglo thu tampi om hi. Nna khempeuh Pasian in hun a sak ciang le phalna a neih ciang bekin piang hi. Pasian phalna omlo pi-in vantunga leng vasa khat nangawn mawk kiatlo hi.\n2) Tua ahih manin a piang nna khempeuh hangin Pasian tungah lungkim, lungdam theih sawm in. Lungkimna le lungdamna a nei thei lungtang in a tawntungin lungdamkoh ding mu den hi.\n3) Vaimin bek nek ding a om laitakin an dang i duh hang teel ding omlo hi. Nek-le-dawn tampi a omna munah deihdeih kitel thei hi. A om bangbang nekna panin ei duhduh nek theihna le deih tel theihna Topa’n hong pia nuam hi.\n4) I hihna bangbang tawh Topa tungah lungkim sawm photphot leng Pasian in i lungsim deihna hong pia ding hi. Deih tel theina pen hamphatna lianpi hi. Pasian sungah lungkim in. Amah in na lungsim deihna hong pia dinga, deih tel theih hamphatna na ngah ding hi. Amen


url: =Nongsang Zodia? ~ Rev. Fr. Damian Dal :: ZOMI DAILY\nposted on 25 December 2014 at 1:50 pm Lomkholna: Article, DamianDal\nItna in atawntung abeithei lo lungnopna, tuiduh bangin duhin, dangtaak tawntunga, akisia theilo kizopna, kimawhsakna omlo kitelsiamna, leh atawntung kipumkhatna lam manawh in hanciam tawntung hi. It na ii kahna aw avengsak theiding mi ihzonga, leitungah muhhak ihsa mahmah hi. Itna in ama omnading munzongin, amuhloh ciangin, khuva bangin thumin, lawktaa bangin tau a, ahehnem zoding kuamah mulo hi. Itna anei mi in, a itmi zongin, amuhdong in lungkia lo hi. Tua hi in, itna in a itmi adingin, natna haksatna, supna leh baaina te athuakhangin lungkim tawntungin, ama neih itna in, gentheihnate tungah agualzosak vangliatna hongsuak hi. Itna in muhdahna te thuaktentan in, telkhialh nate sangsiama, etkhialhna te muhsiam hi. Itna in a itmite adingin kiniamkhiat natawh nasemin, kampau a, nungta tawntung ahih manin, etneu na, simmawhna, kosiatna leh pampaihna te thuakzelzel hi. Amah in nemngiingeai in om ahih manin, bangzahciang dongin tua itna thupi hiam cihthu itna neite bekmah in telzo in, thupisa hi. Itna in a itnu a itpa’ lungtangsung bekah khawlmunnuam zongin, amuh mateng tawlngalo in, zongtawntung hi. Ahi zongin atawntung in, munkhempeuh ah amah munkipia lo in, amah in konggei ah ngakin, kongkhak kiu tawntung hi. Cikciang kong honghonding hiam ci in, lametna tawh ngaktawntunga, konggei ah dingden ahihman in, mite in amah ahai sa uhhi. Ahi zongin, konggei ah dingin, konghong kiuden itna pen, konghon in khawlmun nuam apia kha mite ahih leh etin lawmin, nunnuam damtui dawn uhhi.\nItna in sihna sangin vanglian zawa, zong thahat zaw hi. Sihna in itna susia zolo in, tua itna khau pen sattat zolo hi. Tua thu hangin, itna neite kisih pih in, itna nei taktak te in, a itmi te adingun anuntakna uh piakhia in, itna lakkhia uhhi. Hihthu hangin, itna in abeitheilo kizopna hongsuak in, tua kizopna in nuntakna tui ahihi. Hih nuntakna tuipen itna pan hongluangkhia ahih manin, itna pen nuntakna tuinak ci in, pahtawina kammal tawh ihmin lawhhi. Itna nei pa/nu in, a itnu/pa kiangah kanuntakna nang ading kongpia hi, ci in hangtak in kiciam ngam hi(Kiteenna kamciampiakna). Itna in a itnu a itpa a dingin, anuntakna piakhia ngam ahih leh, tua itna in a itnu a itpa adingin nuntakna tui hongsuakta hi. Tua hi in, hongit ing cina pi-in, nuntakna dingthu, nuntaknop nadingthu, nuntak khopna dingthute genlo in, gello in, ngaihsunlo in, kamkumlo in, semlo in, bawllo in, kinlo in, ama aituam bek angaihsun, ama duhbek ne in dawnin, a ma utbek semin bawlin, ama utna pai-in vaka, ama utut in omlel leh tua in itna thuman thutak tawh kileh bulh ahihman in kilemlohna, kisiatna, kitotkisel na, kikhenkhapna piangsak hi.\nTate ka it hi cina pi in, tate sangsumding sangin, Khaingni, Kunpawng cihte leiding akinzaw, zuhai tawiding amasak zaw, zatep ding athupi sakzaw mitampi omthei hi. Mikhat in atanu sangsum ding, kha khat 1000kyat piakding piazo lo in, atanu sangkhawlsak hi. Ahizong in kalkhat in zuthawlnih ciang manman dawn a, zuthawlkhat ciang zanga (500 Kyat) man ahih manin, kalkhat in 1000 (tulkhat) manman zangzo bilbel hi. Tua mi in, atanu ka it hi, kasihpih ngamding hi, hongci leh kua in umngam ding ihhiam? Itna in nuntak na tui hi in, nuntakna apicingsak ding nasepna, kidekna, kipiakkhiatna, kihuhna, kimakaihna, kiho siamna, kamkhum zattheihna te khempeuh itna cihkammal\nsungah u nau te ahihi. Tua hi in, itna in kidekzawhna, itna in supngamna, itna in natngamna, itna in paingam ciahngamna, itna in ankuang uumkhawm ngamna, itna in hawmsiamna, itna in sihngamna hongpiak matengin, itna in eite lungtangsungah munngah lo ahihnathu hongphawk sak hi.\n“Note kongit mahbangin, note khat leh khat na ki-it un” ci a, hongvaikhak Topa in, a itmi te adingin natna thuakhi, satna thuakhi, kosiatna thuakhi, simmawhna thuakhi, gensiatna leh cilphilhna thuak hi, anunung ciangin thahna thuakhi. Ahizongin itna in sihnasangin vanglianzaw a, sihna in itna zozo ngeilo ahih manin, itna nei Nazareth khuami Jesu in hansungpan hongtho kik in, eite honpa le Topa cihna za hongngah hi (cf Philipians 2:6-11). Pasian in ki-it na hi a (1Jn 4:8,16), itna aneite Topa sungah nungta dinghi. Hibang itna tawh hongit ing, “nongsangzo dinghiam” hongki ci leh….?\nNext: Leitung daihna pupi phamzawh kumkhat nua ah\n26 December 2014 at 9:18 pm\nLungdam mahmah hi,Aban zong hongzom toto lai inh!Thupi in zaknop mahmah sa ungh


url: =Ngasa Taw Kisai ~ Thu Tatuam (Siyin News)\nNgasa Taw Kisai\nMonday, August 03, 2015 Pathian Thiamsa No comments\nNgasa nam 30,000 val om aa, akimu vazeang ngawl , min piak ngawl lai ngasa nam 15,000 bangh om lai hi.\nNgasa theampo ii 40% sia tuithiang (ေရခ်ိဳ - tui-al ngawlna) omna mun ah teang uh hi. Leitung ah tui theampo ii 0.01% sia a al ngawl tui in kisim hi.\nNgasate in a biangkha (gill) pan amate naina teng om oxygen sia kaaikhawm uh aa, huusang hi.\nNgasapui (Wale ngasa) te sia alian bel nam hi in, pi 50 bangh sau uh aa ton 25 bangh ngit uh aa hatang 250 nei uh hi, anobel te sia letmat khat ii seethum-sua -seekhat bek hi in, Philippine goby kici hi.\nMuuksanza (lipstick) atamzaw sia ngasa pan avawt uh hi.\nLungfish ci ngasa ngamte sia tui om ngawlna ah a kumh sim in teang top zo uh aa, atuap sung ah hui te didiik thei lel uh hi. Australia ngam ah om lungfish khat sia 2003 lai kumh 65 pha in tudong nungta lai hi.\nWhite Shark kici (ngasa ngilo, ngamaan) namte in apumpi lum sak ahikom tuivotna ah teang ngasa te neak aa, tua aneak ngasate man in ne hi.\nA leang thei ngasa (flying fish) ci te sia pi 19 asangna dong pan pi 600 akikhuala na dong leang zo hi.\nSaku-ngasa (porcupine fish) te in angilpi sung tui / hui taw angilpi adimleet in valsuk aa, aling sia letmat 35 dong dok sak thei hi.\nSuangtum ngasa (Stone fish) te ii ngu(poison) sia nasia bel aa kithutha leang kiphaak thei in, ih liamma khat thutha le nai khat sung kithi hi.\nSiphu-ngasa (seahorse) te sia zuan hai bel in nai khat sung pi 5 theng vachet bek hi. Mittang 2 nei in khat sia amai sang khat sia anung sang en thei a , acii zongh kilaih thei hi.\nNgasa-pheak (flatfish) pawlkhat sia tuipi - tawdap (ocean floor) kiseal in om top uh hi.\nTuna ngasate sia naikhat 43 mph (70 kph) manlaang in tai zo hi.\nThiansua ngasa (Cleaner fish) ci ngasate sia ngasa dangte ii pumpi tung pan akhiik hunte/ ahawte chiangsak hi.\nStarfish (aksi ngasa) jellyfish(Papaak- kung bangh ahi te) le aisa khut nei kaaikuang nam te ngaasa nam sung kiheang ngawl hi\nSalmon ngasa te in vaak kakawi ahihang tai tulsim akikhuala na pan a pianna mun sia cia kik valeng uh hi.